**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 6 Δεκεμβρίου 2017, ημέρα Τετάρτη και ώρα 10.15΄, στην Αίθουσα Γερουσίας, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία της κυρίας Χαράς Καφαντάρη, Προέδρου της Διαρκούς Επιτροπής Παραγωγής και Εμπορίου με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις».

 Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νίκος Παππάς, καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Αυλωνίτου Ελένη, Τζούφη Μερόπη, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Στέφος Γιάννης, Τριανταφύλλου Μαρία, Μουσταφά Μουσταφά, Τζαμακλής Χαρίλαος, Τσίρκας Βασίλης, Τσόγκας Γιώργος, Χριστοδουλοπούλου Τασία, Ψυχογιός Γιώργος, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γκιουλέκας Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Μανιάτης Ιωάννης, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Καρακώστας Ευάγγελος, Ηλιόπουλος Παναγώτης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Παναγούλης Ευστάθιος.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Εμμανουηλίδης Δημήτριος, Θηβαίος Νικόλαος, Ζεϊμπέκ Χουσεΐν, Καματερός Ηλίας, Καραγιάννης Γιάννης, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Τσιάρας Κωνσταντίνος, Αντωνιάδης Ιωάννης, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Μπουκώρος Χρήστος, Βλάχος Γεώργιος, Στύλιος Γεώργιος, Αρβανιτίδης Γεώργιος, Τζελέπης Μιχαήλ, Ζαρούλια Ελένη, Παναγιώταρος Ηλίας, Λαμπρούλης Γεώργιος, Κατσώτης Χρήστος, Τάσσος Σταύρος, Καμμένος Δημήτριος, Λαζαρίδης Γεώργιος, Αμυράς Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριοι και κυρίες Βουλευτές καλημέρα σας. Πριν προχωρήσουμε στους Εισηγητές, Ειδικούς Αγορητές και τη διαδικασία, θα κάνω μια πρόταση, για τις επόμενες συνεδριάσεις. Η πρώτη συνεδρίαση γίνεται σήμερα. Η δεύτερη συνεδρίαση με τους φορείς γίνεται σήμερα 6/12 στις 16.00΄. Η τρίτη συνεδρίαση προτείνεται να γίνει μεθαύριο την Παρασκευή, στις 13.00΄ και η β΄ ανάγνωση ως τέταρτη συνεδρίαση, την Δευτέρα στις 15.00΄.Τη Δευτέρα μετά τις 18.00΄ ξεκινάει και η συζήτηση για τον Προϋπολογισμό, οπότε καταλαβαίνετε, ότι είμαστε μέσα στα χρονικά περιθώρια. Αυτή είναι η πρόταση.

Τώρα, θα προχωρήσουμε σε προτάσεις για φορείς για να μπορέσουν οι υπηρεσίες της Βουλής να τους ενημερώσουν.

Τον λόγο έχει ο κ. Κάτσης να κάνει πρόταση για τους φορείς.

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ): Θεωρούμε ότι στο νομοσχέδιο το οποίο θα συζητήσουμε, εκτός από κάποιους φορείς ,νομίζω, πως πρέπει να καλέσουμε και κάποιες προσωπικότητες, από τον επιστημονικό χώρο, κάποιους καθηγητές που ασχολούνται με τις υπηρεσίες διαστήματος, για τις διαστημικές εφαρμογές, οπότε θέλω να βάλω αυτή τη «λογική» στην κλήση των φορέων.

Καλώ, λοιπόν, τον κ. Πότση από τον ΕΒΙΔΙΤΕ, καλώ τον κ. Sanchez από την «si-Clusters Corallia» για το διάστημα, τον «HELLAS SAT», του οποίου τη σύμβαση με το Ελληνικό Δημόσιο την κυρώσαμε εχθές, τον καθηγητή κ. Σταμάτη Κριμιζή, τον κ. Σιμόπουλο από το Ευγενίδειο Ίδρυμα-Πλανητάριο, τον καθηγητή, κ. Κωστόπουλο, τον καθηγητή κ. Θεόδωρο Σαρρή και τον πρώην Πρύτανη του Πανεπιστημίου Πελοποννήσου, τον κ. Κωνσταντίνο Μασσέλο. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Να τα δώσετε και γραπτά, αλλά βέβαια θα γίνει συνεννόηση, όπως κάναμε και την άλλη φορά, μεταξύ Αγορητών και Εισηγητών των Κομμάτων για την τελική λίστα, που είπαμε ότι δεν πρέπει να υπερβαίνει τις δεκαπέντε κλήσεις φορέων. Είναι,όμως,δύο οι Επιτροπές, συνεπώς μπορούμε να καλέσουμε και είκοσι φορείς, αλλά θα είναι πολλοί.

Τον λόγο έχει η κυρία Ασημακοπούλου, Εισηγήτρια της Νέας Δημοκρατίας.

ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Προσθέτω άλλους δύο. Τον Σύλλογο Μονίμων Υπαλλήλων της ΓΓΕΤ και τον Σύλλογο Συμβασιούχων Αποσπασμένων Υπαλλήλων στη ΓΓΕΤ. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Από την Δημοκρατική Συμπαράταξη, θα έρθει σε λίγο. Ο Ειδικός Αγορητής του Λαϊκού Συνδέσμου - Χρυσή Αυγή, ο κ. Παναγιώτης Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Την Εταιρεία Αστρονομίας και Διαστήματος που εδρεύει στον Βόλο, η οποία είναι πολύ σημαντική κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ο Ειδικός Αγορητής του Κομμουνιστικού Κόμματος Ελλάδας, ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Κανέναν. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ο Ειδικός Αγορητής των Ανεξάρτητων Ελλήνων, ο κ. Λαζαρίδης

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Εμείς έχουμε καλυφθεί, οπότε δεν έχω να προσθέσω κάτι. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Από την Ένωση Κεντρώων δεν έχουν έρθει ακόμα. Ο Ειδικός Αγορητής του «Ποταμιού», ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εμείς προτείνουμε την Ένωση Ελλήνων Φυσικών, με Πρόεδρο τον καθηγητή, κ. Στράτο Θεοδοσίου. Την Ένωση Ελληνικών Βιομηχανιών Διαστημικής Τεχνολογίας και Εφαρμογών. Τον κ. Γιώργο Κυριακόπουλο, Λέκτορα Διεθνούς Δικαίου με ειδίκευση στο Δίκαιο του Διαστήματος, όπως επίσης, τον Συνεργατικό Σχηματισμό Διαστημικών Τεχνολογιών και Εφαρμογών. Επίσης, επειδή δεν άκουσα, την Εθνική Επιτροπή Τηλεπικοινωνιών και Ταχυδρομείων. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ο Ειδικός Αγορητής της Δημοκρατικής Συμπαράταξης, ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. - ΔΗΜ.ΑΡ.): Κυρία Πρόεδρε, δεν ξέρω εάν πρότειναν οι συνάδελφοι. Νομίζω ότι, πρέπει να καλέσουμε το Εθνικό Αστεροσκοπείο, την Εθνική Επιτροπή Τηλεπικοινωνιών και Ταχυδρομείων και τα δύο μεγαλύτερα Ιδρύματα της χώρας, το Μετσόβιο και το Αριστοτέλειο. Συμφωνώ απόλυτα και με την πρόταση του κ. Αμυρά.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ, κ. Αμυρά.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ξέχασα να προσθέσω και κάποιον εκπρόσωπο από την Ε.Ρ.Τ., γιατί έχουμε κάποια διάταξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ, δώστε γραπτά τις προτάσεις σας στις υπηρεσίες για να τις εκφωνήσουμε σύντομα, γιατί η δεύτερη συνεδρίαση είναι στις 4 μ.μ. και πρέπει να ενημερωθούν.

Προχωρούμε στη διαδικασία. Τον λόγο έχει ο κ. Κάτσης, Εισηγητής του ΣΥΡΙΖΑ για 15 λεπτά.

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ): Καταρχάς, να ευχηθώ σε όλους τους εορτάζοντες χρόνια πολλά για την σημερινή γιορτή του Αγίου Νικολάου.

Κυρίες και κύριοι συνάδελφοι, είμαστε ιδιαίτερα χαρούμενοι και εγώ προσωπικά που έχω την τιμή να έχω την εισήγηση, του εν λόγω σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης, καθώς θεωρώ ότι, τα ζητήματα με τα οποία καταπιάνεται το σημερινό νομοσχέδιο, εκτός από σημαντικά για το διαστημικό παρόν και μέλλον της χώρας, πιστεύω ότι μπορούν να αποτελέσουν πεδίο ευρείας κοινοβουλευτικής σύγκλισης και αποδοχής.

Η χώρα μας είναι από τις ελάχιστες χώρες της Ε.Ε. που δεν διέθετε μέχρι σήμερα, ούτε Διαστημικό Οργανισμό, ούτε και τη σχετική ειδική νομοθεσία για την αδειοδότηση Διαστημικών Δραστηριοτήτων, καθώς και για την καταχώρηση Διαστημικών Αντικειμένων.

Αποτέλεσμα αυτής της ανυπαρξίας είναι από τη μία, η παντελής έλλειψη οποιασδήποτε μορφής συντονισμού των δράσεων, με τις οποίες η χώρα θα μπορούσε να αξιοποιήσει τα δικαιώματά της στον τομέα του Διαστήματος και από την άλλη η, ουσιαστικά, μηδενική εμπορική, επιστημονική και ερευνητική χρήση, μη αξιοποιώντας το πλήθος των εφαρμογών και των πόρων που διαθέτει η Ευρωπαϊκή Διαστημική Υπηρεσία.

Είναι, πραγματικά, κρίμα, αν αναλογιστούμε το επιστημονικό δυναμικό που διαθέτει η χώρα μας, το οποίο είναι ικανό να στηρίξει τέτοια εγχειρήματα. Αυτό αποδεικνύεται από το γεγονός πώς μεγάλο μέρος αυτού του δυναμικού διαπρέπει στο εξωτερικό.

Το φάσμα των εφαρμογών, λοιπόν, που αφορούν στο Διάστημα είναι, πραγματικά, τεράστιο. Η πολιτική της αξιοποίησης αυτού του χώρου είναι αναπόσπαστο κομμάτι μιας ευρύτερης στρατηγικής για να προετοιμάσουμε τη χώρα μας σήμερα, ώστε να διεκδικήσει μία καλύτερη θέση στο πανευρωπαϊκό και παγκόσμιο αύριο.

Πρέπει ο κόσμος που μας παρακολουθεί να καταλάβει, ότι όταν μιλάμε για Διαστημικές Εφαρμογές δεν είναι κάτι τόσο μακρινό, όσο ακούγεται. Μιλάμε για πράγματα που τα βλέπουμε στην καθημερινή μας ζωή. Για παράδειγμα, οι τηλεπικοινωνίες, η ραδιοπλοήγηση, η εθνική ασφάλεια, οι εφαρμογές που αφορούν στην πολιτική προστασία, όπως είναι η πρόληψη και η αντιμετώπιση πυρκαγιών αλλά και φυσικών καταστροφών.

Φυσικά, δεν πρέπει να ξεχνάμε μία σειρά από καινοτόμες υπηρεσίες και προϊόντα που θα παραχθούν μέσω της ερευνητικής διαδικασίας από το ικανότατο επιστημονικό προσωπικό μας και τις ενέργειες που θα επιδιωχθούν σε διεθνές επίπεδο.

Υπάρχουν επιχειρήσεις στην Ελλάδα σήμερα, κυρίες και κύριοι συνάδελφοι, που δραστηριοποιούνται πολύπλευρα στο χώρο του Διαστήματος. Με τη θέσπιση ενιαίων κανόνων, αλλά και με την ίδρυση του Διαστημικού Οργανισμού, επιδιώκουμε να τους δώσουμε ένα σταθερό περιβάλλον, ώστε να αναπτυχθούν και να προσφέρουν αυτά που έχουν τη δυνατότητα να προσφέρουν στην κοινωνία και στην οικονομία μας.

Το Υπουργείο Ψηφιακής Πολιτικής δείχνει να κατανοεί απόλυτα τη σημασία, όσων προανέφερα. Αυτό φαίνεται από την προσπάθεια που καταβάλλει, ώστε να αναπτύξει μία ενιαία διαστημική στρατηγική. Το είδαμε με την επιτυχή ανανέωση της Σύμβασης του Ελληνικού Δημοσίου με την εταιρία «HELLAS SAT», η οποία μεγιστοποίησε τα οφέλη για το Ελληνικό Δημόσιο και, κυρίως, διασφάλισε τα ελληνικά δικαιώματα στο Διάστημα στη γεωστατιστική τροχιακή θέση στις 39 μοίρες ανατολικά του Greenwich.

Επίσης, το βλέπουμε και με το παρόν σχέδιο νόμου στις διατάξεις του οποίου περνάω αμέσως. Στόχος του νομοσχεδίου είναι από τη μία πλευρά, η θεσμοθέτηση ενός πλαισίου κανόνων, όρων και προϋποθέσεων για την Αδειοδότηση Διαστημικών Δραστηριοτήτων, όπως και για την Καταχώρηση Διαστημικών Αντικείμενων στο Εθνικό Μητρώο και από την άλλη πλευρά, η ίδρυση της Ελληνικής Διαστημικής Εταιρίας.

Το νομοσχέδιο, λοιπόν, έχει δύο σκέλη. Στο πρώτο σκέλος, έχουμε την κατάρτιση εθνικής νομοθεσίας για την άσκηση και την εποπτεία των Διαστημικών Δραστηριοτήτων. Αυτό γίνεται για πρώτη φορά και στοχεύει στην καθιέρωση και ενίσχυση της παρουσίας της χώρας μας σε διεθνές επίπεδο μεταξύ των διαστημικών εθνών.

Η Ελλάδα συμμορφώνεται, πλέον, με τους διεθνείς κανόνες και τις αρχές που διέπουν τη χρήση του εξωατμοσφαιρικού διαστήματος, εφόσον, μάλιστα, χρησιμοποιεί διαστημικούς πόρους, όπως το Ραδιοφάσμα που χρησιμοποιούν οι τηλεπικοινωνιακοί δορυφόροι και η γεωστατική τροχιά που το κάθε κράτος δύναται να εκμεταλλεύεται για, πάσης φύσεως, στρατιωτικές ή εμπορικές εφαρμογές.

Άρα, για λόγους έμπρακτης τήρησης της νομιμότητας, επιβάλλεται η αδειοδότηση και ο έλεγχος των Διαστημικών Δραστηριοτήτων. Αυτό είναι κάτι που εύκολα μπορούμε να το αντιληφθούμε όλοι μας.

Πρέπει να αναλογιστούμε ότι το διεθνές Διαστημικό Δίκαιο απαρτίζεται από Συνθήκες, Συμφωνίες και Συμβάσεις του Οργανισμού Ηνωμένων Εθνών, οι οποίες συνεπάγονται μία δέσμη δικαιωμάτων και υποχρεώσεων για τα συμβαλλόμενα κράτη, τα οποία προσχωρούν σε αυτές.

Αυτές τις Συμφωνίες κάθε κράτος οφείλει να τις σεβαστεί και να τις επικυρώσει σύμφωνα με το εθνικό του δίκαιο. Οι, επισήμως, θεσμοθετημένοι κανόνες για την άσκηση Διαστημικών Δραστηριοτήτων είναι, άκρως, απαραίτητοι, καθώς η Ελλάδα ως κράτος εκτόξευσης σύμφωνα με το διεθνές Διαστημικό Δίκαιο, έχει ευθύνη για, τυχόν, ζημιές που προκαλούνται από Διαστημικά Αντικείμενα που έχουν εκτοξευθεί στο εξωατμοσφαιρικό διάστημα.

Επιπλέον, συνιστά διεθνή υποχρέωση της χώρας η καταχώρηση διαστημικών αντικειμένων, που εκτοξεύονται στο εξω ατμοσφαιρικό διάστημα, σε εθνικό μητρώο, μητρώο που εφεξής θα τηρείτε το Υπουργείο Ψηφιακής Πολιτικής, Τηλεπικοινωνιών και Ενημέρωσης σύμφωνα με προκαθορισμένες αρχές και διαδικασίες. Θα ήθελα να τονίσω σε αυτό το σημείο ότι για τη θέσπιση του εν λόγω σχεδίου νόμου έχει πραγματοποιηθεί μελέτη και αξιοποίηση σχετικών πρακτικών και τεχνογνωσίας που προέκυψαν από την συμμετοχή του ελληνικού κράτους τόσο σε διεθνείς, όσο κυρίως σε ευρωπαϊκούς φορείς, όπως η ESA, ο Ευρωπαϊκός Οργανισμός Διαστήματος.

Στο 2ο σκέλος του εν λόγω νομοσχεδίου έχουμε την ίδρυση του Ελληνικού Διαστημικού Οργανισμού. Έχω ήδη αναφέρει ότι η χώρα μας είναι από τις ελάχιστες χώρες της Ε.Ε. που μέχρι σήμερα δεν είχε αντίστοιχο οργανισμό. Η ίδρυση καθίσταται απαραίτητη τόσο για την αποδοτικότερη αξιοποίηση των ευκαιριών που διαμορφώνονται στο διαστημικό τομέα, όσο και για τον συντονισμό του κυβερνητικού έργου, των φορέων και επιχειρήσεων που δραστηριοποιούνται στο διάστημα, καθώς και την εκπροσώπηση σε Επιτροπές της Ε.Ε. και του ΟΗΕ για την ειρηνική χρήση του εξω ατμοσφαιρικού διαστήματος. Η στελέχωση από εξειδικευμένο προσωπικό υψηλού επιπέδου είναι απαραίτητη και επιβεβλημένη, αφού ο οργανισμός θα παρέχει την απαραίτητη δορυφορική και διαστημική τεχνογνωσία στην κεντρική διοίκηση, θα χειρίζεται ιδιαίτερα ευαίσθητα για την εθνική άμυνα και ασφάλεια ζητήματα, καθώς και τεχνολογίες αιχμής όσο αναφορά στον εξοπλισμό. Όλα αυτά απαιτούν την ίδρυση ενός ευέλικτου νομικού προσώπου που θα ανήκει και θα εποπτεύεται από το ελληνικό δημόσιο, το οποίο θα μπορεί να αναλάβει, να συντονίσει και να διεκπεραιώσει το σύνολο αυτών των δραστηριοτήτων. Αξίζει να σημειώσουμε ότι για την επιτυχή και άμεση εκπλήρωση του σκοπού για τον οποίο ιδρύεται οργανισμός, με τεχνο-οικονομικά κριτήρια, απαιτείται να διαφοροποιείται από ορισμένες διατάξεις του δημοσίου τομέα. Πρέπει να λάβουμε υπόψη μας ότι υπάρχουν ιδιαιτερότητες που αφορούν την άσκηση, διαχείριση και εκμετάλλευση δικαιωμάτων επί διαστημικών αντικειμένων και των τροχιακών δορυφορικών θέσεων, υπάρχουν ζητήματα εθνικής ασφάλειας και στρατιωτικών εφαρμογών και αυτό είναι σαφές. Επιπλέον, υπάρχει αναγκαιότητα άμεσης πρόσληψης εξειδικευμένου προσωπικού από την παγκόσμια αγορά. Αυτές οι ιδιαιτερότητες είναι υπαρκτές και αυτό το νομοσχέδιο δεν θα μπορούσε σε καμία περίπτωση να τις αγνοήσει. Σε κάθε περίπτωση για να μπορέσει το ελληνικό δημόσιο να αναπτύξει επιτέλους μια εθνική διαστημική πολιτική και στρατηγική, αλλά και να συμμετέχει ενεργά μαζί με τα υπόλοιπα διαστημικά έθνη της ευρωπαϊκής ένωσης στις προκλήσεις που δημιουργούνται από την αξιοποίηση των διαστημικών εφαρμογών, θα πρέπει να συστήσει την διαστημική του υπηρεσία με όλα τα απαραίτητα εχέγγυα σε επίπεδο οργανωτικής δομής, προσωπικού και τεχνολογικού εξοπλισμού. Η ίδρυση της ελληνικής διαστημικής υπηρεσίας και η συναφείς διαστημική νομοθεσία αποτελεί εθνική αναγκαιότητα και δεν προσφέρεται για μητροπολιτικές σκοπιμότητες ή αντιπαραθέσεις, αφού θα λειτουργήσει υποστηρικτικά στο σύνολο των σημαντικότερων δράσεων του δημόσιου, δηλαδή σε τομείς όπως οι περιβαλλοντικές μελέτες, η παρακολούθηση των συνόρων και της αυθαίρετης δόμησης, η γεωργία ακριβείας, η επικοινωνία απομακρυσμένων περιοχών, η πρόβλεψη μετεωρολογικών φαινομένων, η αλληλοκάλυψη δικτύων ηλεκτρονικών επικοινωνιών.

Η σύγχρονη Ελλάδα απαιτεί μια ισχυρή και αξιόπιστη διαστημική υπηρεσία, εποπτευόμενη από το κράτος και λειτουργούσα προς όφελος των δημοσίων υπηρεσιών, της κοινωνίας των πολιτών. Νομίζω ότι αυτό τον στόχο θα τον καταφέρουμε. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Αμυράς, Ειδικός Αγορητής του «Ποταμιού».

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κυρία Πρόεδρε. Η Ελλάδα είναι από το 2003 μέλος του Ευρωπαϊκού Οργανισμού Διαστήματος και παρά το γεγονός ότι η ελληνική πολιτεία έχει δαπανήσει ένα πραγματικά πολύ μεγάλο ποσό χρημάτων, τουλάχιστον 300 εκατομμύρια ευρώ σε βάθος κάποιων δεκαετιών, δεν υπήρχε ποτέ ο συντονισμός των τριών φορέων που συμμετείχαν στις διαστημικές προσπάθειες της χώρας, δηλαδή του Υπουργείου Εθνικής Άμυνας, της Μετεωρολογικής Υπηρεσίας και της Γενικής Γραμματείας Έρευνας και Τεχνολογίας.

Άρα, εμείς, θεωρούμε ότι είναι ένα καλό θετικό βήμα το ότι συστήνεται αυτός ο οργανισμός με τη μορφή της Α.Ε. του Ελληνικού Διαστημικού Οργανισμού, γιατί θα πρέπει, να υπάρχει μια οριζόντια διαστημική πολιτική, που να μεγιστοποιεί την ανταπόδοση από τη συμμετοχή της χώρας σε ευρωπαϊκούς οργανισμούς διαστήματος και στα διαστημικά προγράμματα.

Ενόψει της συζήτησης του σχεδίου νόμου, κάναμε μια έρευνα και είδαμε ότι οι περισσότερες χώρες της Ευρώπης διαθέτουν την οργάνωση ενός γραφείου μιας υπηρεσίας διαστήματος για εθνική στρατηγική και προγραμματισμό, σε συνεργασία με τους δικούς τους αρμόδιους φορείς. Επομένως, ο νέος φορέας θεωρούμε ότι είναι θετικό, να γίνει. Έχουμε ενστάσεις και αντιρρήσεις για θέματα, που θα σας πω αμέσως μετά. Για να είναι και αποδοτικός αυτός ο νέος φορέας για το διάστημα, θα πρέπει, να υπάρχει μακρόπνοος στρατηγικός σχεδιασμός, στελέχωση με ικανό ερευνητικό και διοικητικό προσωπικό, ορθολογική διαχείριση των πόρων, διασύνδεση με την ακαδημαϊκή κοινότητα της χώρας, σωστή ενημέρωση του κοινού με τις δυνατότητες της τεχνολογίας του διαστήματος, ενίσχυση της καινοτομίας και της πρωτοπορίας στις ερευνητικές δράσεις.

Τώρα, έρχομαι στην βασική ένστασή μας, που είναι ο ιδιότυπος συγκεντρωτισμός και ο έντονος παρεμβατισμός. Υπάρχει, λοιπόν, ένας ιδιότυπος συγκεντρωτισμός αρμοδιοτήτων, κ. Παππά, στο πρόσωπο του Υπουργού Ψηφιακής Πολιτικής, που εκτείνεται σε όλο το εύρος των αρμοδιοτήτων και των διατάξεων του σχεδίου νόμου. Δηλαδή, η αδειοδότηση των διαστημικών δραστηριοτήτων περνάει μέσα από την υπογραφή του Υπουργού, ο καθορισμός ή η μεταβολή των όρων χορήγησης αδείας, η ανάκληση ή η αναστολή της αδείας, η μεταβίβαση των διαστημικών αρμοδιοτήτων, η εποπτεία του Ελληνικού Διαστημικού Οργανισμού, ο διορισμός των μελών του Δ.Σ. του Ελληνικού Διαστημικού Οργανισμού Α.Ε. - άρα και τις παύσεις τους - η απόσπαση στελεχών του Υπουργείου σ’ αυτή την εταιρεία. Άρα, εμείς λέμε ότι ναι, πρέπει, να έχει τη μορφή Ανώνυμης Εταιρείας ο Ελληνικός Διαστημικός Οργανισμός, ωστόσο όχι με την αποφασιστική τέτοια παρουσία του Υπουργού, διότι κινδυνεύει ο νέος οργανισμός, ν’ αποστερηθεί, το όποιο περιθώριο ελευθερίας θα είχε απ’ αυτή τη συγκεντρωτική παρουσία του Υπουργού.

Βέβαια, δεν είναι η πρώτη φορά, που το βλέπουμε. Δεν αναφέρομαι στο πρόσωπο, αλλά, γενικά, η Κυβέρνηση έχει έναν κρατισμό, έναν ιδιότυπο συγκεντρωτισμό, φτιάχνει Γενικές Γραμματείες, Ειδικές Γραμματείες, νέους οργανισμούς και δεν αφήνει τα πράγματα, να εξελιχθούν λίγο πιο ελεύθερα, θαρρείς κι έχει ένα φόβο απέναντι στην ελεύθερη πρωτοβουλία, εν προκειμένω των ερευνητών, των ανθρώπων που μπορούν, να τρέξουν αυτό το διαστημικό οργανισμό με άλλον τρόπο και σε άλλα πρότυπα τοποθετημένο.

Τέλος, ερωτήσεις, που θα σας θέσω και στις επόμενες συνεδριάσεις, είναι ποιος θα υποβάλει και πότε και με ποιο τρόπο το πλάνο εργασιών αυτού του Οργανισμού; Θα είναι σε ορίζοντα τριετίας; Εμείς, λέμε ότι χρειάζεται τουλάχιστον ορίζοντας δεκαετίας. Όπως, επίσης, και η στελέχωσή του πώς θα γίνει; Θα γίνει και από επιστήμονες και από διοικητικό προσωπικό και από επιστημονικό προσωπικό άλλων ειδικοτήτων - αριθμός, καθεστώς και διαδικασία προσλήψεων. Θα γίνουν μέσω ΑΣΕΠ; Θα υπάγονται στο ενιαίο μισθολόγιο; Θα απασχολούνται με συμβάσεις έργου ή έμμισθης εντολής; Ποιοι και πόσοι από αυτούς; Ελπίζω, να μην είναι «συριζαίοι», όπως άκουσα από έναν άλλον εορτάζοντα, ο οποίος προσπαθεί να με τρολάρει, αλλά να είναι πολίτες, που να έχουν τη δυνατότητα ελεύθερης πρόσβασης σ’ αυτό τον οργανισμό.

Εμείς, δηλώνουμε την επιφύλαξή μας για το σχέδιο νόμου και σας ευχαριστώ, κυρίες και κύριοι συνάδελφοι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Συνεχίζουμε με την κυρία Ασημακόπουλου, Εισηγήτρια της Ν.Δ..

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Κύριε Υπουργέ, κυρίες και κύριοι συνάδελφοι, καταρχάς, μας έχετε κάνει μια έκκληση «να μην υπάρχουν αστεϊσμοί, να μην υπάρχει τρολάρισμα στο θέμα του διαστήματος». Θέλω, να καταλάβετε ότι η διάθεσή μας για αστεϊσμούς και η έντονη κριτική γι' αυτό το θέμα δεν προκύπτει, επειδή έχουμε καμία αντίρρηση στο να υπάρχει διαστημική πολιτική στη χώρα ή αντίρρηση στο να υποστηρίζεται η καινοτομία ή οι επιστήμονες, οι οποίοι έχουν φύγει στο εξωτερικό, να μπορούν, να προσφέρουν και να επανέλθουν ή τα παιδιά μας που είναι μορφωμένα κι έχουν φύγει στο εξωτερικό, να μπορέσουν, να επανέλθουν χάριν μιας προχωρημένης πολιτικής, που άπτεται του διαστήματος.

Οι αντιρρήσεις μας δεν είναι με την ιδέα, οι αντιρρήσεις μας και η κριτική μας και το τρολάρισμα, έχει να κάνει με εσάς και τον τρόπο με τον οποίο εσείς επιλέγετε να υλοποιήσετε αυτή την πολιτική.

Φέρνετε λοιπόν, μετά από πάρα πολύ καιρό, αυτό το πολυδιαφημισμένο νομοσχέδιο, προϊόν εσωτερικής σας διαπραγμάτευσης στο Υπουργικό Συμβούλιο - και θα αναφερθώ σ' αυτό λίγο αργότερα στην ομιλία μου - το οποίο θα συνοψίσω με έναν επιγραμματικό τρόπο, ο οποίος παρουσιάζει τη βασική μας κριτική και τα σημεία αιχμής στο νομοσχέδιο.

Έχει τρία κεφάλαια το νομοσχέδιο. Το πρώτο είναι η αδειοδότηση των διαστημικών δραστηριοτήτων, το δεύτερο είναι η δημιουργία αυτού του νέου φορέα και το τρίτο έχει να κάνει με την ΕΡΤ και με τις λοιπές διατάξεις περί ηλεκτρονικών επικοινωνιών.

Στην πραγματικότητα, κάνετε τα τρία γνωστά πράγματα που κάνετε πάντα.

Πρώτον, στο πρώτο κεφάλαιο κάνετε μια απόπειρα να ελέγξετε οποιαδήποτε «μπίζνα» μπορεί να υπάρξει γύρω από τις διαστημικές εφαρμογές. Στο δεύτερο κεφάλαιο φτιάχνετε έναν Οργανισμό, κομμένο και ραμμένο στα μέτρα σας, για να κάνετε προσλήψεις ημετέρων και στο τρίτο κομμάτι οικειοποιήστε το αποθεματικό της ΕΕΤΤ και κάνετε διάφορα δώρα στην αγαπημένη σας ΕΡΤ- «μπίζνα», ρουσφέτια και οικειοποίηση δημοσίου χρήματος για δικούς σας σκοπούς προβολής. Αυτό είναι αυτό το νομοσχέδιο.

Πάμε να το δούμε τώρα λίγο πιο επιστάμενα.

Κύριε Υπουργέ, σας έχω εγκαλέσει για την εμμονή σας στο κομμάτι των τηλεοπτικών αδειών και στην συνεχή προσπάθειά σας, στην αποστολή σας μάλλον, να ελέγξετε με καθεστωτικό τρόπο το πεδίο Ενημέρωσης. Αυτό το κάνατε, αποτυχημένα, με τον πρώτο σας νόμο για τις αδειοδοτήσεις των καναλιών, συνεχίσατε με μια απόπειρα να ελέγξετε την «διαφημιστική πίτα», δηλαδή τα έσοδα των καναλιών - εκεί κάνατε μια τεράστια πολιτική κυβίστηση - συνεχίζετε τώρα με προσπάθεια και έχετε φέρει στη διαβούλευση ένα νομοσχέδιο έκτρωμα για την αδειοδότηση των ραδιοφώνων, το οποίο θα έχει σαν αποτέλεσμα να κλείσουν τα περισσότερα ραδιόφωνα της χώρας, έχετε κάνει αποσπασματικές διατάξεις, που δημιούργησαν τεράστια προβλήματα στον περιφερειακό Τύπο, τον οποίο επίσης προσπαθείτε να ελέγξετε, το Μητρώο για να μπορέσετε να ελέγξετε τις ιστοσελίδες. Όλες αυτές οι προσπάθειες έχουν σαν αιχμή του δόρατος τον δικό σας έλεγχο.

Ξεκινάμε λοιπόν με το πρώτο κεφάλαιο, που είναι η αδειοδότηση των διαστημικών δραστηριοτήτων και εδώ εμμονικά κάνετε το ίδιο πράγμα. Αφού λοιπόν, δεν καταφέρατε να ελέγξετε τα πράγματα στην Ενημέρωση, προσπαθείτε να ελέγξετε τι; Τις διαστημικές δραστηριότητες.

Ξέρετε πόσες φορές, κυρίες και κύριοι συνάδελφοι, αναφέρεται ο Υπουργός στο πρώτο κεφάλαιο; Αναφέρεται 36 φορές.

Αρχίζω. Ο Υπουργός χορηγεί την άδεια, άρθρο 3. Ο Υπουργός μπορεί να επιβάλει, σε κάθε απόφαση για την χορηγία άδειας, πρόσθετους ή ειδικότερους όρους. Ο Υπουργός μπορεί να μεταβάλει τους όρους σε μια αδειοδοτούμενη δραστηριότητα. Ο Υπουργός μπορεί να τροποποιήσει τον κατάλογο των δικαιολογητικών - σας βλέπω στο γραφείο σας κύριε Παππά να ελέγχετε τα δικαιολογητικά. Ο Υπουργός, κατά τον έλεγχο της αίτησης, φέρνει ειδικούς. Ο Υπουργός ορίζει ειδικούς - άλλοι ειδικοί είναι αυτοί - επιφορτισμένοι ειδικά με τον έλεγχο των διαστημικών δραστηριοτήτων. Ο Υπουργός απευθύνει εντολές σε τρίτους, για να μεταβιβάσει τις διαστημικές δραστηριότητες σε άλλους Φορείς. Ο Υπουργός μπορεί να επιτρέπει τη μεταβίβαση διαστημικών δραστηριοτήτων, μπορεί να αναπροσαρμόζει το ποσό για την κάλυψη της ευθύνης.

Και τι δεν κάνετε, κύριε Υπουργέ; Τριάντα έξι φορές αναφέρεστε.

Υποτίθεται, ότι ο στόχος της αδειοδότησης των διαστημικών δραστηριοτήτων είναι να γίνουν διαστημικές δραστηριότητες, δηλαδή να υπάρξει κάποιο επενδυτικό-επιχειρηματικό ενδιαφέρον στον τομέα του διαστήματος.

Πολύ σωστά είπε ο Εισηγητής σας από το βήμα εδώ, ότι όντως υπάρχει μια επιχειρηματική δραστηριότητα στη χώρα μας και αξιόλογες προσπάθειες σε αυτή την κατεύθυνση. Προφανώς, πρέπει αυτές οι δραστηριότητες να υποστηριχτούν και να τις ενθαρρύνουμε, όχι όμως με αυτό τον τρόπο.

Στο κομμάτι αυτό, στο πρώτο κεφάλαιο, σας λέω ξεκάθαρα και θα το δούμε στα άρθρα, θα έχουμε συγκεκριμένες προτάσεις για το πώς να το κάνετε αυτό, ότι δεν είναι καθόλου ξεκάθαρο ποιες είναι οι απαιτήσεις του κράτους από τον υποψήφιο επενδυτή, ποιοι είναι οι όροι με τους οποίους πρέπει να επενδύσει. Εκτός αυτού, έτσι όπως το έχετε κάνει ουσιαστικά για να πάρεις άδεια, αποκλείεται να είσαι start up επιχείρηση. Δηλαδή, σκεφτείτε μόνο το παράβολο του φακέλου είναι 6000 € για να καταθέσεις το φάκελο. Άρα, ξεχνάμε τους start uppers, ξεχνάμε τους νέους ανθρώπους που προσπαθούν να καινοτομήσουν η τους επιστήμονες που θέλουν να γυρίσουν, για να κάνουν τέτοιου τύπου δραστηριότητες.

Υπάρχουν πάρα πολλά πράγματα στα οποία δεν έχετε δώσει διευκρινίσεις μέσα στο νομοσχέδιο. Δεν διευκρινίζετε και φέρνω ένα παράδειγμα, αν ο υποψήφιος φορέας επιτρέπεται να παρέχει υπηρεσίες σε ένα άλλο κράτος, να του δοθεί η δυνατότητα να χρησιμοποιήσει τις υπηρεσίες της Ελλάδας μέσω του ελληνικού filing για παγκόσμια κάλυψη, όπως συζητήσαμε χθες.

Δεύτερον, αναφέρεστε στη μεταβίβαση των αδειοδοτημένων διαστημικών δραστηριοτήτων. Αυτό, επειδή το έχουμε ξαναδεί, είναι αυτό κάποιου είδους εμπόριο διαστημικών αδειών; Βεβαίως και εκεί το ελέγχετε το παιχνίδι, εννοείται ότι αυτό εμπίπτει στις δικές σας προσωπικά αρμοδιότητες Και βεβαίως, έχετε τη δυνατότητα να προσλαμβάνετε πάρα πολλούς εμπειρογνώμονες.

Εμείς, κύριε Υπουργέ, δεν έχουμε καμία αντίρρηση στο να ζητάτε τη γνώμη των ειδικών, αλλά θα ακούσουμε πάρα πολλούς ειδικούς σήμερα το απόγευμα και θέλω ειλικρινά να μας εξηγήσετε, πού ακριβώς θα χρειάζεται να απευθυνθείτε και πόσους εμπειρογνώμονες χρειάζεστε τελικά, για ένα πράγμα, το οποίο υπάρχει πολύς κόσμος και στην Ελλάδα και Έλληνες που το ξέρουν. Για να ακούσουμε από εσάς, ποιοι είναι αυτοί οι εμπειρογνώμονες που θέλετε να δώσετε τόσες πολλές δυνατότητες στον εαυτό σας να τους προσλάβετε.

Στο δεύτερο κεφάλαιο, σύσταση ελληνικού διαστημικού οργανισμού. Εδώ, κύριε Υπουργέ, μόνο 22 φορές αναφέρεστε. Πρέπει, να μιλήσετε σε όποιον σας έφτιαξε το νομοσχέδιο, είναι μόνο 22 αντί για 36 φορές που σας δίνουν τις δυνατότητες. Εδώ, λοιπόν, όπως σας είπα, πρέπει να έγινε κάποιο παζάρι, υποθέτω πολιτικό, μεταξύ του κ. Τσακαλώτου και του Υπουργού του κ. Παππά. Γιατί το λέω αυτό; Γιατί για ένα μεγάλο χρονικό διάστημα, δεν ερχόταν το νομοσχέδιο, διότι δεν μπορούσαν να καταλήξουν σε ποια πρέπει να είναι η νομική μορφή του φορέα αυτού. Μια ΔΕΚΟ ή μια Α.Ε.; Τελικά καταλήξαμε με αυτό νομοσχέδιο.

Είναι αυτό, κύριε Υπουργέ; Είναι η νομική μορφή αχταρμάς. Είναι μία Α.Ε, η οποία διέπεται μεν από τις διατάξεις περί ΔΕΚΟ, αλλά συμπληρωματικά από τις διατάξεις περί Α.Ε. Γιατί επιλέξατε αυτόν τον πολιτικό συμβιβασμό για νομικούς λόγους και πολιτικούς λόγους; Ποιοι είναι οι λόγοι; Οι λόγοι είναι, ό,τι θέλετε να κάνετε προσλήψεις ημετέρων. Αυτός είναι ο κεντρικός λόγος.

Θέλετε λοιπόν, να μπορείτε να το κάνετε. Ποιος ρώτησε ο Εισηγητής από το «ποτάμι», ΑΣΕΠ, κ.τ.λ.; Προφανώς, δεν θα υπάρξουν τέτοιες διαδικασίες, αν θέλετε μπορείτε να με διαψεύσετε. Η επικινδυνότητα του να φτιάχνετε ένα φορέα, ο οποίος έχει αυτή τη νομική μορφή, πατάει λίγο στο δημόσιο και λίγο στον ιδιωτικό τομέα, φαίνεται στους σκοπούς που έχετε βάλει για το συγκεκριμένο οργανισμό. Ο Οργανισμός αυτός, κάνει τα εξής πράγματα, τα οποία είναι ασυμβίβαστα μεταξύ τους. Συντονίζει τους φορείς στο δημόσιο τομέα για τη διαμόρφωση της εθνικής στρατηγικής για το διάστημα. Παράλληλα, ασχολείται με την εμπορική αξιοποίηση των δικαιωμάτων του ελληνικού δημοσίου, παρέχει συμβουλευτικές υπηρεσίες σε εσάς το Υπουργείο και εκπροσωπεί και την Ελλάδα στους διεθνείς οργανισμούς. Διαχειρίζεται δηλαδή και τα κονδύλια, τα οποία έρχονται για τη διαστημική πολιτική, αλλά με μεγάλη άνεση μπορεί να εφαρμόσει με τις 50 φορές που εσείς σαν Υπουργός, μπορείτε να παρέμβετε την πολιτική «Γιάννης κερνάει, Γιάννης πίνει». Δηλαδή, να τα δίνετε στο Υπουργείο σας, στους δικούς σας που αδειοδοτείτε, στον εαυτό σας κ.τ.λ. και να μην ενθαρρύνετε την ιδιωτική πρωτοβουλία στη βάση του ανταγωνισμού.

Να μη σας πω, ότι θα έπρεπε να το δείτε αυτό σε επίπεδο νόθευσης ανταγωνισμού, αν αυτή η νομική μορφή και ο τρόπος με τον οποίο ασκείται τις υπερεξουσίες σας, δημιουργεί προβλήματα νόθευσης του ανταγωνισμού.

Επίσης, θα πρέπει να καταλάβουμε σε αυτή τη χώρα, ότι δεν υπάρχει λόγος κάθε φορά που κάνουμε κάτι, να προσπαθούμε, να εφευρίσκουμε τον τροχό. Υπάρχει διεθνής εμπειρία στον τομέα αυτό και συγκεκριμένα σε ό,τι αφορά τη διαμόρφωση της Εθνικής Στρατηγικής και την εκπροσώπησή μας στα διεθνή φόρα και αναφέρομαι συγκεκριμένα στον ΕΖΑ, μόνον εσείς το κάνετε αυτό.

Η μόνη χώρα που έχει κάνει αυτό, δηλαδή, να φτιάξει έναν τέτοιο ιδιωτικό φορέα, είναι η Τσεχία, όπου υπάρχουν πάμπολλες καταγγελίες διαφθοράς και ασυμβίβαστων δραστηριοτήτων, ακριβώς για τους λόγους που σας ανέφερα.

Γιατί, λοιπόν, εμείς, κάνουμε κάτι διαφορετικό από την ευρωπαϊκή περπατημένη στο συγκεκριμένο θέμα;

Εν κατακλείδι, κύριε Υπουργέ, έχω πολύ σοβαρές επιφυλάξεις σχετικά με την όλη βιωσιμότητα του εγχειρήματος αυτού και για τους πόρους και για τον τρόπο που θα τους διαχειριστείτε, αλλά και για τον τρόπο που θα οργανώσετε την όλη αυτή προσπάθεια.

Οι πόροι προέρχονται, κυρίως, εάν έχω καταλάβει καλά και από την εκμετάλλευση των δικαιωμάτων τροχιών και ραδιοσυχνοτήτων και από τις συμβάσεις από τις πειραματικές και εμπορικές δραστηριότητες, αλλά και από τις χρηματοδοτήσεις Διεθνών Οργανισμών. Δώστε μας μία εικόνα και μία τάξη μεγέθους, για το πώς θα λειτουργήσει αυτός Οργανισμός σε ένα βάθος χρόνου εύλογο; Ας πούμε, για τον πρώτο χρόνο και για μια τριετία ή πενταετία ή ό,τι θέλετε κι εσείς, για να μπορέσουμε να καταλάβουμε.

Τέλος, σε ότι αφορά το δεύτερο κομμάτι του νομοσχεδίου. Ο πολιτικός συμβιβασμός σας, επίσης φαίνεται και από τον τρόπο με τον οποίο εκπροσωπήστε σαν Κυβέρνηση στο Διοικητικό Συμβούλιο. Εσείς, προφανώς, έχετε την μερίδα του λέοντος και ορίζεται δύο από τα μέλη, ορίζει ο Υπουργός Οικονομικών και ορίζει και ο Υπουργός Παιδείας. Μετά, όμως, κάπου μέσα στο νομοσχέδιο, λέει, ότι ορίζονται από την γενική συνέλευση. Μπορείτε εσείς ή οι νομικοί σας ίσως να με διαφωτίσετε, τελικά, πώς ορίζεται το Δ.Σ.; Πώς αμείβεται το Δ.Σ. και ποια είναι η θητεία του; Γιατί δεν βλέπω ότι αυτό είναι πολύ καλά τεκμηριωμένο μέσα στο νομοσχέδιο.

Πηγαίνω στο τελευταίο κεφάλαιο, που είναι οι διατάξεις περί ηλεκτρονικών Επικοινωνιών. Εδώ, απ' ό,τι βλέπω υπάρχουν πολλά θέματα, αλλά εγώ θα σταθώ μόνο στο άρθρο 25 και την παράγραφο 4, κύριε Υπουργέ. Απ' ό,τι βλέπω, διευρύνεται τις κατηγορίες δαπανών της Γενικής Γραμματείας Τηλεπικοινωνιών και Ταχυδρομείων, για τις οποίες μπορεί να διατίθεται το αποθεματικό της Ε.Ε.Τ.Τ.. Θα έρθει εδώ η Ε.Ε.Τ.Τ. και θα μας εξηγήσει.

Σας έχουμε ασκήσει δριμεία κριτική, επειδή χρησιμοποιείται το αποθεματικό της Ε.Ε.Τ.Τ., αντί να αξιοποιείται κοινοτικά κονδύλια, για να καλύψετε τις λευκές περιοχές. Τώρα, επάνω σε αυτό το θέμα, έχω μόνον δύο ερωτήσεις.

Η μία, είναι, εάν διευρύνεται αυτές τις δράσεις - και θα με καταλάβει πάρα πολύ καλά τώρα το επιτελείο σας, εάν διευρύνεται αυτές τις δράσεις - αυτή τη στιγμή, όπως λέτε, για εφαρμογές ηλεκτρονικών επικοινωνιών και ευρυζωνικής σύνδεσης ειδικών κατηγοριών πληθυσμού, που είναι αυτό το οποίο κάνετε μέχρι τώρα. Μέχρι τώρα αυτό που κάνατε, τι ήταν; Παράτυπο; Μπορούσε η Ε.Ε.Τ.Τ. να σας δώσει τα χρήματα που σας έχει δώσει μέχρι τώρα ή δεν μπορούσε;

Και εάν μπορούσε, γιατί το διευρύνεται; Αυτή, είναι, η κυρία ερώτηση.

Εκτός από το ότι, γιατί χρησιμοποιείτε αυτά τα χρήματα, ενώ θα έπρεπε και θα μπορούσατε να απορροφήσετε κοινοτικά χρήματα, τα οποία ήταν έτοιμα και δρομολογημένα από την προηγούμενη κυβέρνηση, για να τα απορροφήσετε και να κάνετε την ίδια δουλειά;

Η τελευταία μου παρατήρηση και ερώτηση, κύριε Υπουργέ, έχει να κάνει με την Ε.Ρ.Τ.. Εδώ, ορίζεται ότι με Κ.Υ.Α. μπορεί να προβλέπεται η εκχώρηση δορυφορικής χωρητικότητας στην Ε.Ρ.Τ. για την ευρωεκπομπή προγραμμάτων εμπορικού χαρακτήρα με εύλογο αντάλλαγμα. Αυτό είναι το ένα. Και όταν δεν είναι εμπορικά τα κίνητρα, χωρίς αντάλλαγμα. Το δεύτερο το καταλαβαίνω, το πρώτο γιατί; Γιατί πρέπει η Ε.Ρ.Τ. να παίρνει φάσμα χωρίς διαγωνισμό; Για εμπορικούς σκοπούς και όχι για μη εμπορικούς σκοπούς. Ποιο είναι το εύλογο τίμημα και ποιος το καθορίζει αυτό; Αυτή είναι η ερώτησή μου, σε αυτό το κομμάτι.

Σας ευχαριστώ πολύ, κυρία Πρόεδρε.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Αυλωνίτου Ελένη, Τζούφη Μερόπη, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Στέφος Γιάννης, Τριανταφύλλου Μαρία, Μουσταφά Μουσταφά, Τζαμακλής Χαρίλαος, Τσίρκας Βασίλης, Τσόγκας Γιώργος, Χριστοδουλοπούλου Τασία, Ψυχογιός Γιώργος, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γκιουλέκας Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Μανιάτης Ιωάννης, Παπαθεοδώρου Θεόδωρος, Σκανδαλίδης Κωνσταντίνος, Γερμενής Γεώργιος, Καρακώστας Ευάγγελος, Ηλιόπουλος Παναγώτης, Δελής Ιωάννης, Συντυχάκης Εμμανουήλ, Κατσίκης Κωνσταντίνος, Σαρίδης Ιωάννης, Δανέλλης Σπυρίδων, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Εμμανουηλίδης Δημήτριος, Θηβαίος Νικόλαος, Ζεϊμπέκ Χουσεΐν, Καματερός Ηλίας, Καραγιάννης Γιάννης, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφυλλίδης Αλέξανδρος, Τσιάρας Κωνσταντίνος, Αντωνιάδης Ιωάννης, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Μπουκώρος Χρήστος, Βλάχος Γεώργιος, Στύλιος Γεώργιος, Αρβανιτίδης Γεώργιος, Τζελέπης Μιχαήλ, Ζαρούλια Ελένη, Παναγιώταρος Ηλίας, Λαμπρούλης Γεώργιος, Κατσώτης Χρήστος, Τάσσος Σταύρος, Καμμένος Δημήτριος, Λαζαρίδης Γεώργιος, Γεωργιάδης Μάριος και Αμυράς Γεώργιος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ): Ευχαριστώ, κυρία Πρόεδρε. Δεν θα αξιοποιήσω, παρά μόνο δύο με τρία λεπτά και θα είμαι εξαιρετικά σύντομος. Αγαπητοί συνάδελφοι, είναι βέβαιο ότι η χώρα χρειαζότανε έναν φορέα, ο οποίος θα μπορούσε να συντονίσει τις διαστημικές δραστηριότητες και αυτό είναι προφανές και μόνο από το γεγονός ότι στο διαστημικό κλάδο σήμερα στη χώρα, απασχολούνται και ενεργοποιούνται πάνω από 40 εταιρείες με 2000 εργαζομένους και με έναν ετήσιο κύκλο εργασιών της τάξης των 150 εκατομμυρίων ευρώ. Αυτό σημαίνει ότι πράγματι υπήρχε η ανάγκη για έναν συντονισμό όλων αυτών των πρωτοβουλιών, πολύ περισσότερο που η χώρα, είναι μέλος της Ευρωπαϊκής Εταιρείας Διαστήματος από το 2003.

Κατ’ αρχήν, κανείς δεν μπορεί παρά να είναι θετικός στη δημιουργία ενός συντονιστικού φορέα ή ενός φορέα που θα χαράσσει την εθνική διαστημική στρατηγική. Όμως για να είμαι ξεκάθαρος από την αρχή, επειδή δεν έχουμε καμία εμπιστοσύνη στην Κυβέρνηση, θα κρατήσουμε έτσι και αλλιώς επιφύλαξη, γιατί μόνο δυσάρεστες εκπλήξεις συμβαίνουν, όταν ακόμα και σε νομοθετήματα που είναι προφανές ότι δεν χρειάζεται καμία αντιπολιτευτική τακτική, η Κυβέρνηση φροντίζει να μην αφήνει κανέναν να αγιάσει, με τροπολογίες νυχτερινές ή με άλλες δραστηριότητες.

Το νομοσχέδιο έχει δύο μέρη. Το πρώτο μέρος είναι τα προφανή πώς, δηλαδή στο πλαίσιο του Οργανισμού Ηνωμένων Εθνών δρομολογούνται οι τυπικές διαδικασίες αδειοδότησης από το Εθνικό Μητρώο κλπ.. Και το δεύτερο μέρος, από το άρθρο 18 μέχρι το τέλος, είναι η δημιουργία του φορέα. Μου κάνει εντύπωση, γιατί κύριε Υπουργέ, κράτησε μόνο επτά ημέρες η διαβούλευση; Δεν είχαμε τη δυνατότητα να συζητήσουμε περισσότερο, να συζητήσετε περισσότερο με τους εμπλεκόμενους φορείς, έτσι ώστε να έχετε μια καλύτερη εικόνα; Εν τοιαύτη περιπτώσει, θα τα ακούσουμε και το απόγευμα αυτά από τους φορείς.

Μέτρησα καλά ή κάνω λάθος ότι προβλέπονται 24 Υπουργικές Αποφάσεις, για τη δημιουργία όλου αυτού του φορέα, τη λειτουργία του κλπ..; Επόμενη ερώτηση. Είναι υποχρεωτικό όλες οι αποφάσεις να παίρνονται μόνο από τον Υπουργό, ο οποίος σε κάθε περίπτωση θα προσδιορίζει από τον αριθμό του προσωπικού, μέχρι τον τρόπο με τον οποίο θα λειτουργεί το Επιστημονικό Συμβούλιο; Και γιατί, για παράδειγμα στο άρθρο 21 κ. Υπουργέ., διαβάζω θέματα προσωπικού. Η εταιρεία προσλαμβάνει προσωπικό με συμβάσεις εργασίας ιδιωτικού δικαίου για απασχόληση ορισμένου ή αορίστου χρόνου, με σύμβαση έμμισθης εντολής ή με σύμβαση έργου. Δεν έχετε κάποια τάξη μεγέθους; Πόσοι θα είναι αυτοί οι άνθρωποι; Πέντε, δέκα, εκατό, χίλιοι; Γιατί δεν βάζετε ένα πλαίσιο έτσι, ώστε να μπορεί κανείς να άρει τις εύλογες επιφυλάξεις ότι πάτε να στήσετε έναν ακόμη μηχανισμό διορισμού ημετέρων και κομματικών στελεχών. Αυτό θα ήταν προφανές, γιατί για παράδειγμα, αμέσως παρακάτω καταλαβαίνω την ανάγκη η εταιρεία να προσλάβει έως 10 Ειδικούς Επιστήμονες εγνωσμένης αξίας. Τώρα το πώς ορίζετε το επιστήμονες εγνωσμένης αξίας, καλό θα ήταν να προβλέπετε στο νόμο.

Εν τοιαύτη περιπτώσει, για να ολοκληρώσω εμείς θα κρατήσουμε μια επιφύλαξη. Επαναλαμβάνουμε το γεγονός ότι πράγματι χρειαζόταν μια τέτοια πρωτοβουλία, εκ μέρους της Ελληνικής Πολιτείας και περιμένουμε τόσο τους φορείς το απόγευμα όσο και τις διευκρινίσεις του Υπουργού στην τοποθέτησή του και στα επιμέρους άρθρα, για να τοποθετηθούμε στην Ολομέλεια. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου- Χρυσή Αυγή): Όντως, είναι σημαντικό νομοσχέδιο που, όμως, δεν μπορούμε να εμπιστευτούμε, σε καμία περίπτωση, την εφαρμογή του σε αυτή την Κυβέρνηση.

Το παρόν νομοσχέδιο άπτεται ενός εξαιρετικά σημαντικού ζητήματος σχετικά με την έρευνα και γενικώς, με την επιστήμη της Αστρονομίας και Διαστημικής. Ομολογουμένως πρόκειται για ένα αλματώδες βήμα στα χρονικά της ελληνικής επιστήμης και ερευνητικών καινοτομιών.

Συγκεκριμένα, στο παρόν νομοσχέδιο προβλέπεται η σύσταση διαστημικού οργανισμού και κατάρτιση εθνικής νομοθεσίας και στρατηγικής για την άσκηση διαστημικών δραστηριοτήτων.

Καθιερώνεται, λοιπόν, ένας άξονας κριτηρίων και προϋποθέσεων για την αδειοδότηση και τον κεντρικό έλεγχο των διαστημικών δραστηριοτήτων και επίσης, αποτυπώνεται διαδικασία για την καταχώρηση των διαστημικών αντικειμένων σε ειδικό μητρώο σύμφωνα με το Διεθνές Διαστημικό Δίκαιο.

Στο δεύτερο σκέλος, ιδρύεται ο Ελληνικός Διαστημικός Οργανισμός, ως Α.Ε., η οποία θα αναλάβει ως σκοπό τον συντονισμό και καθοδήγηση των δράσεων. Πράγματι, έτσι διευκολύνεται η συμμετοχή της χώρας στα προγράμματα της Ευρωπαϊκής Διαστημικής Υπηρεσίας. Επίσης, έτσι προωθείται η συνεργασία με ερευνητικά ιδρύματα, ειδικά του εξωτερικού και αναμφιβόλως ευνοείται η ανάπτυξη της οικονομίας και του πρωτογενούς τομέα, υπό την έννοια ότι η έρευνα και η επιστήμη, θα συμβάλει και θα προάγει την παραγωγή, έναν παράγοντα, δηλαδή, τόσο κρίσιμο και καθοριστικό για την ενίσχυση της εθνικής οικονομίας.

Ένα άλλο επιθυμητό αποτέλεσμα είναι, ότι στην Ελλάδα και συγκεκριμένα στην Αθήνα, θα συρρέουν έγκριτοι και αξιόλογοι επιστήμονες διεθνούς κύρους, αλλά και Έλληνες, οι οποίοι διαπρέπουν στο εξωτερικό, στο διαστημικό τομέα. Εδώ, θα πρέπει, σαν Χρυσή Αυγή να τονίσουμε ότι για εμάς, όπως και σε όλους τους τομείς, προτεραιότητα έχουν οι Έλληνες, οι Έλληνες πρώτα θα πρέπει να ασχοληθούν, οι Έλληνες επιστήμονες θα πρέπει να ασχοληθούν με τον συγκεκριμένο Οργανισμό. Πιστεύουμε ότι υπάρχει αυτό το ανθρώπινο δυναμικό, οπότε δεν χρειάζεται να ψαχτούμε πολύ στην διεθνή αγορά, όπως αναφέρεται μέσα. Υπάρχουν Έλληνες και στην Ελλάδα και Έλληνες που διαπρέπουν στο εξωτερικό, που μπορούν να ασχοληθούν με τον συγκεκριμένο Οργανισμό και καλό θα είναι να αναζητήσετε εκεί το ανθρώπινο δυναμικό.

Ο αρχαίος ελληνικός πολιτισμός που τροφοδότησε πνευματικώς όλη την οικουμένη, απέδωσε υψίστης σημασίας την επιστήμη της Αστρονομίας. Η Αστρονομία συμπεριλαμβανόταν στο εκπαιδευτικό πλαίσιο, γνωστό ως «Τετρακτύς» της εκπαίδευσης των αρχαίων Ελλήνων και αποτελούσε ένα από τα τέσσερα κύρια μαθήματα. Επιπροσθέτως, για την πνευματική συμβολή της στη διαμόρφωση του χαρακτήρα και στη σωστή ψυχολογική συγκρότηση του ατόμου, κάνει λόγο ο Πλάτωνας, στην «Πολιτεία».

Στην Ελλάδα, η επιστήμη της Αστρονομίας δεν γνωρίζει την αξία που της αρμόζει. Στα σχολικά ιδρύματα δυστυχώς, από μάθημα επιλογής που ήταν καταργήθηκε εντελώς, ενώ η εποχή μας χαρακτηρίζεται από μια πρωτόγνωρη και αλματώδη πρόοδο της Αστρονομίας και Διαστημικής. Τα νέα τεχνολογικά και επιστημονικά επιτεύγματα, τα οποία ανοίγουν νέους ορίζοντες και προοπτικές, δεν διδάσκονται στη σχολική ύλη της Δευτεροβάθμιας Εκπαίδευσης.

Στην Ελλάδα, μέχρι πρότινος δεν υφίστανται ο αρμόδιος Οργανισμός ή έστω κάποια υπηρεσία παρά μόνο, το Ινστιτούτο Αστρονομίας Αστροφυσικής και Διαστημικών Εφαρμογών και Τηλεσκοπήσεως, το οποίο υπάγεται στο Εθνικό Αστεροσκοπείο Αθηνών, το οποίο φυσικά, δεν δύναται να έχει κάποια σχέση με τις αρμοδιότητες, δικαιοδοσίες και ρόλο του Διαστημικού Οργανισμού. Άλλωστε, το έργο του προαναφερθέντος Ινστιτούτου περιορίζεται στη μελέτη φαινομένων στο μακρινό σύμπαν, στο διαπλανητικό χώρο και στις εξώσφαιρες άλλων πλανητών.

Η συλλογή και επεξεργασία διεξαγομένων μετρήσεων προορίζεται ως επί το πλείστον, στη διάχυση και εκλαΐκευση αστρονομικών διαστημικών γνώσεων, ενώ ο υπό σύσταση Διαστημικός Οργανισμός, στοχεύει σε μια ξεκάθαρη πρακτική εφαρμογή της έρευνας, υλοποίηση των επιστημονικών στόχων και στην προαγωγή, διενέργεια και αδειοδότηση διαστημικών δραστηριοτήτων, για τις οποίες χρησιμοποιούνται διαστημικοί πόροι.

Επίσης, η Ελλάδα διαθέτει και την Εταιρία Αστρονομίας και Διαστήματος, η οποία εδρεύει στον Βόλο και υπό την διεύθυνση έγκριτων εκπαιδευτικών, καταβάλλει υπεράνθρωπες προσπάθειες να καλύψει το κενό της δημόσιας εκπαίδευσης.

Η Εταιρεία Αστρονομίας και Διαστήματος σκοπό έχει την διάδοση και εκλαΐκευση των αστρονομικών γνώσεων ώστε αυτές, να γίνουν προσιτές και στους ερασιτέχνες Αστρονόμους, η πρακτική εφαρμογή αυτών με παρατηρήσεις, πειράματα, κατασκευές και άλλα.

Συνεπώς, κατά τη γνώμη μας, κρίνεται επιτακτική ανάγκη η δημιουργία Ελληνικού Διαστημικού Σταθμού, διότι, η χώρα υστερεί σε αυτό τον τομέα, ο οποίος σηματοδοτεί την αναπτυξιακή προοπτική και αναζωογόνηση πολλών τομέων που συνδέονται αρρήκτως με την ελληνική οικονομία.

Αξιοποιούνται έτσι, ερευνητικές και επιστημονικές εφαρμογές υπέρ των τομέων που δεν τελούν σε άμεση σχέση με την διαστημική, όπως της στρατιωτικής άμυνας της χώρας, της αγροτικής ανάπτυξης με θετικό αντίκτυπο, βεβαίως, τον πρωτογενή τομέα, την αντιμετώπιση πυρκαγιών και γενικώς, στην ενίσχυση της Πολιτικής Προστασίας.

Με αυτόν τον τρόπο, η έρευνα μπορεί να αποτελέσει μοχλό ενισχύσεως της παραγωγικότητας των ελληνικών επιχειρήσεων, με γνώμονα πάντοτε το εθνικό και δημόσιο συμφέρον και να καταστεί δυνατή η απορρόφηση ευρωπαϊκών κονδυλίων για την διαστημική έρευνα και τεχνολογία από την Ε.Ε. και διεθνείς διαστημικούς οργανισμούς. Η Ελλάδα, είναι από τις ελάχιστες ευρωπαϊκές χώρες που δεν διαθέτουν διαστημικό οργανισμό και συνεπώς, απέχει από τα οφέλη που προκύπτουν από την ερευνητική δραστηριότητα αντίστοιχων οργανισμών και υπηρεσιών. Αποτελεί χαρακτηριστικό γεγονός ότι μέχρι και η Τουρκία έχει ιδρύσει εσχάτως το δικό της οργανισμός διαστημικής πολιτικής, η οποία εκμεταλλεύεται όλες τις πτυχές και οφέλη του ερευνητικού του προγράμματος.

Σίγουρα, είναι προς θετική κατεύθυνση η σύσταση ελληνικού διαστημικού οργανισμού καθώς αυτός θα αποτελέσει αντίπαλο δέος των δραστηριοτήτων της Τουρκίας σε αυτό τον τομέα. Επίσης, έχουμε δαπανήσει ως χώρα εκατοντάδες εκατομμύρια για τη συμμετοχή μας σε ευρωπαϊκά προγράμματα, τα οποία μένουν αναξιοποίητα. Συγκεκριμένα τώρα, το παρόν σχέδιο νόμου στηρίζεται σε τρείς πυλώνες, την αδειοδότηση και εποπτεία δραστηριοτήτων απτομένων της διαστημικής, τη τήρηση εθνικού μητρώου για διαστημικά αντικείμενα και τη σύσταση του ελληνικού διαστημικού σταθμού.

Στο πρώτο σκέλος δηλαδή, καταρτίζεται εθνική νομοθεσία για την άσκηση διαστημικών δραστηριοτήτων και γενικώς, το πρώτο σκέλος υπέχει ρόλο προπαρασκευαστικού πεδίου για την εκπλήρωση του δεύτερου, που είναι η ίδρυση του εδώ. Όσον αφορά την ταυτότητα του ελληνικού διαστημικού σταθμού, αυτός συστήνεται με τη μορφή Α.Ε.. Διαφωνούμε με αυτή τη θέση, καθώς δεν είναι δυνατόν ο Ελληνικός Διαστημικός Σταθμός, να λειτουργεί ως Α.Ε. με μετοχικό κεφάλαιο. Είναι εν τοις πάση γνωστό ότι, μια Α.Ε. που διαθέτει μετόχους και μετοχικά κεφάλαια, μπορεί να καταστεί μέσο προωθήσεως συγκεκριμένων επιχειρηματικών κύκλων και πολιτικών συμφερόντων. Ως Έλληνες Εθνικιστές, προτείνουμε ο Ελληνικός Διαστημικός Σταθμός, να λάβει μορφή ΝΠΔΔ, την οποία μορφή διαθέτει και το Εθνικό Αστεροσκοπείο Αθηνών, το οποίο ασκεί ένα αξιόλογο και επιστημονικό έργο, διαφορετικό βεβαίως, από τις πολύμορφες και πολυεπίπεδες επιστημονικές δραστηριότητες του διαστημικού οργανισμού.

Εν κατακλείδι σε θεωρητικό πλαίσιο, κρίνεται απαραίτητη η σύσταση ενός Ελληνικού Διαστημικού Οργανισμού, ένα γεγονός που θα αναβαθμίσει το ρόλο της Ελλάδας σε διεθνές επίπεδο και θα προσδώσει σημαντικά οφέλη τόσο σε επίπεδο επιστημονικής έρευνας όσο και στο επίπεδο της ελληνικής οικονομίας και της άμυνας της χώρας. Η συγκρότηση σχεδίου για τη διαστημική στρατηγική, η συνεισφορά στην ανάπτυξη της τεχνολογίας και των διαστημικών εφαρμογών και η προαγωγή της επιστήμης μέσω συμπράξεων και συνεργασίας με διεθνείς διαστημικούς οργανισμούς και υπηρεσίες, δεν μπορούν παρά να αποτελέσουν στόχους ενός σύγχρονου κράτους, στόχοι, οι οποίοι απηχούν τις σύγχρονές τεχνολογικές απαιτήσεις και συντελούν στην κοινωνική ανάπτυξη, στην εθνική οικονομία, στην παραγωγή και στην άμυνα.

Η Χρυσή Αυγή, ως γνήσια πολιτική φωνή των εθνικών συμφερόντων και προασπίσεως της εθνικής ανεξαρτησίας, τίθεται υπέρ προτάσεων και πρωτοβουλιών, οι οποίες συντείνουν στη συγκρότηση ενός ισχυρού εθνικού κράτους και στην προώθηση του οράματός μας για εθνική ανεξαρτησία, εθνική ασφάλεια και οικονομική αυτάρκεια. Άλλωστε, η προαγωγή της επιστήμης μέσω των εφαρμογών της αστρονομίας και διαστημικής, είναι ένας παράγοντας τον οποίο δεν μπορούμε να παραβλέψουμε.

Λέγοντας αυτά, και κλείνοντας, θα ήθελα να πω ότι σαφώς και είμαστε υπέρ της σύστασης ενός τέτοιου οργανισμού, αλλά σε καμία περίπτωση, δεν σας έχουμε καμία εμπιστοσύνη ότι μπορείτε να αξιοποιήσετε έναν τέτοιο οργανισμό, προς όφελος των συμφερόντων της πατρίδας μας. Από τη στιγμή που ήδη βλέπουμε τις κινήσεις σας σε όλα τα επίπεδα και ειδικά στα εθνικά, δεν μπορούμε παρά να έχουμε τις επιφυλάξεις μας, για το πώς θα διαχειριστείτε ένα τόσο σοβαρό θέμα. Σας έχουμε κρίνει ακατάλληλους αυτά τα 3 χρόνια που διοικείτε, εθνικά επικίνδυνους και πιστεύουμε ότι ένα τέτοιο σοβαρό θέμα όπως είναι αυτός ο οργανισμός, εάν πέσει στα χέρια σας, από εθνικό καλό, μπορεί να είναι εθνική καταστροφή.

Θα τοποθετηθούμε περαιτέρω για τη σύσταση του οργανισμού στην Ολομέλεια, μέχρι τότε και γενικά για την διακυβέρνησή σας κρατάμε άπειρες επιφυλάξεις.

Ξαναλέω και από αυτό το βήμα ότι είναι εγκληματική ενέργεια και ύψιστη προδοσία η πρόσκλησή του «σουλτάνου» Ερντογάν στην πατρίδα μας και οι φιέστες και οι προσευχές που ετοιμάζονται στη Θράκη μας. Δεν θα σας αφήσουμε σε καμία περίπτωση, όσο και αν θέλετε, να διενεργήσετε τα εθνικά εγκλήματα που έχετε σκοπό να διενεργήσετε το προσεχές διάστημα. Κλείνοντας και σε αυτό το νομοσχέδιο και κάθε μέρα που θα μιλάμε, ο Ερντογάν για εμάς είναι ανεπιθύμητος. Να τον πάρετε σπίτι σας και να τον κάνετε ό,τι θέλετε. Παιχνίδια με τη Θράκη μας, ξεχάστε τα.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Κυρίες και κύριοι και το σημερινό σχέδιο νόμου, που αφορά την ίδρυση ελληνικού διαστημικού σταθμού, τη σύσταση εθνικού διαστημικού μητρώου διαστημικών αντικειμένων και τη θέσπιση νομικού πλαισίου αδειοδότησης διαστημικών δραστηριοτήτων, όπως και το χθεσινό σχέδιο νόμου που ψηφίστηκε στην Ολομέλεια και αφορούσε την κύρωση της σύμβασης μεταξύ Ελληνικού Δημοσίου και του παρόχου δορυφορικών τηλεπικοινωνιών Hellas Sat, που παραδίδει την τροχιακή θέση της χώρας σε έναν πολυεθνικό όμιλο, κινούνται στην τροχιά υλοποίησης της διαστημικής στρατηγικής της Ε.Ε. και εμείς, θέλουμε να μιλήσουμε για την «ταμπακέρα» και όχι για τα δευτερεύοντα.

Η διαστημική στρατηγική της Ε.Ε. αντιμετωπίζει το διάστημα ως ευκαιρία κερδοφόρων επενδύσεων για τους μονοπωλιακούς ομίλους και, ταυτόχρονα, σαν ένα ακόμη εργαλείο, για τη στρατιωτικοποίηση της Ε.Ε. και την ενίσχυση της καταστολής. Για αυτό, άλλωστε και η Έκθεση στην πρόσφατη Ολομέλεια του Ευρωκοινοβουλίου στο Στρασβούργο, την οποία και καταψήφισε το Κ.Κ.Ε., ζητά αύξηση των δαπανών της Ε.Ε. για τη διαστημική πολιτική της και κονδύλια από τα περιφερειακά ταμεία της, που θα κατευθυνθούν στο κεφάλαιο, για ανάπτυξη της σχετικής τεχνολογίας, στη διαστημική πανεπιστημιακή έρευνα, που τάσσεται στην υπηρεσία των επιχειρήσεων.

Η Κυβέρνηση ΣΥΡΙΖΑ - ΑΝ.ΕΛ., με το παρόν σχέδιο νόμου, θέλει να προσδώσει επικοινωνιακά χαρακτηριστικά, επιχειρώντας να εμφανιστεί ως Κυβέρνηση, η οποία εκσυγχρονίζει, προωθώντας στην πράξη το αφήγημα για την παραγωγική ανασυγκρότηση, αλλά που, στην ουσία, διευκολύνει την εμπορευματοποίηση και ιδιωτικοποίηση του διαστήματος και των διαστημικών δικαιωμάτων της χώρας.

Διατάξεις του σχεδίου νόμου εντάσσουν στο ελληνικό δίκαιο ορισμένα τυπικά στοιχεία νομοθεσίας που σχετίζονται με το διάστημα, ενώ ιδρύει έναν Ελληνικό Οργανισμό Διαστήματος και εδώ είναι που η Κυβέρνηση κομπορρημονεί, αναγορεύοντας, μάλιστα, την Ελλάδα τυπικά ως διαστημικό έθνος, ενώ, στην πραγματικότητα, αποτελεί «αδειανό πουκάμισο», αφού φτιάχνει ένα μηχανισμό, με ισχνή στελέχωση, χωρίς χρηματοδότηση, χωρίς ουσιαστικό πρόγραμμα και σύνδεση με την επιστημονική έρευνα ή τουλάχιστον που να υπηρετεί τις λαϊκές ανάγκες, τη βιομηχανική πρακτική και πολλά άλλα. Με την ίδρυση του Ελληνικού Οργανισμού Διαστήματος που προβλέπει το σχέδιο νόμου, η Κυβέρνηση, ουσιαστικά, συστήνει ένα ακόμη γραφείο πώλησης δικαιωμάτων. Η μοναδική δραστηριότητα του Οργανισμού αυτού θα είναι η εμπορική αξιοποίηση δεδομένων από ευρωπαϊκά προγράμματα και η πώληση των διαστημικών δικαιωμάτων της χώρας.

Η μέχρι σήμερα πείρα δείχνει ότι η χρήση του διαστήματος είναι αναγκαία για την αποτελεσματικότητα των ιμπεριαλιστικών επεμβάσεων. Το να ισχυριστεί κανείς πως η χρήση του διαστήματος για στρατιωτικούς σκοπούς είναι κάτι που δεν επιχειρήθηκε ή που δεν συμβαίνει, θα ήταν αφελές. Τι ήταν, άλλωστε, το σχέδιο των Η.Π.Α. για τον «Πόλεμο των Άστρων», το λεγόμενο όπλο ακτινών στη δεκαετία του 1970 και του 1980, όταν το προωθούσε τότε η Κυβέρνηση του Ρολάν Ρέιγκαν και όσοι, βέβαια, ακολούθησαν; Η χρήση του διαστήματος προβάλλει όλο και περισσότερο ως το σύμβολο της στρατιωτικής ανωτερότητας. Το δείχνουν όλοι ανεξαιρέτως οι πόλεμοι στις συνθήκες της νέας τάξης πραγμάτων στις σημερινές συνθήκες της καπιταλιστικής βαρβαρότητας, από το Ιράκ, έως το Κοσσυφοπέδιο και το Αφγανιστάν, τη Συρία, τη Λιβύη και πολλές άλλες εμπόλεμες περιοχές.

Ήταν τα δεδομένα από τους δορυφόρους και η αεροπορική υπεροχή που αξιοποιήθηκαν κατά κόρον. Τη πραγματικότητα αυτή μοιάζει να υπολογίζει όλο και περισσότερο και η Ε.Ε.. Η Έκθεση της Ευρωπαϊκής Επιτροπής που σας προανέφερα καλεί την Ε.Ε. να αποκτήσει ανεξαρτησία σε σχέση με τα άλλα ιμπεριαλιστικά κέντρα στη χρήση του διαστήματος και ζητάει την ενίσχυση των προγραμμάτων Γαλιλαίος και Κοπέρνικος, τα οποία σε μεγάλο βαθμό προωθούν στρατιωτική χρήση του διαστήματος από την Ε.Ε. είτε έμμεσα με κατασκοπευτικούς δορυφόρους, στρατιωτικές επικοινωνίες, χτυπήματα drown, όπως των ΗΠΑ, αλλά και άμεσης, λαμβάνοντας υπόψη ότι η συνθήκη δεν απαγορεύει κάθε χρήση όπλων στο διάστημα, όπως τα όπλα κινητικού βομβαρδισμού.

Μιας και το έφερε η κουβέντα, κύριε Υπουργέ, θα θέλαμε να σας θέσουμε το εξής ερώτημα και περιμένουμε και μία απάντηση. Πώς τοποθετείται η Κυβέρνηση στη διεθνή αναστάτωση που έχει προκύψει από τις αμερικανικές πτήσεις του απόρρητου διαστημικού Boeing 637, ο πραγματικός σκοπός του οποίου είναι άγνωστος, αλλά υπάρχουν σημαντικές αναφορές πως τα τροχιακά χαρακτηριστικά του αφορούν την στρατιωτικοποίηση του διαστήματος. Συνεχίζω λέγοντας, ότι μεταξύ άλλων, τα επιτελεία της Ε.Ε. επιδιώκουν ακόμη το συνδυασμό της πολιτικής της Ε.Ε. με την κοινή πολιτική ασφάλειας και άμυνας, αξιοποιώντας έτσι και το διάστημα στην επιθετική ιμπεριαλιστική πολιτική της. Είναι ενδεικτικό ότι η Έκθεση της αρμόδιας Επιτροπής της Ε.Ε. ζητά τη χρήση διαστημικών μέσων για την αντιμετώπιση της μετανάστευσης, τη φύλαξη των εξωτερικών συνόρων της Ε.Ε. για την καταπολέμηση της τρομοκρατίας και γενικά για την ενίσχυση όλων των κατασταλτικών μηχανισμών της Ε.Ε. και των κρατών μελών της.

Ιδιαίτερα επικίνδυνη είναι η πιθανή συσχέτιση του σχεδίου νόμου και των επιδιώξεών του με την ελληνική εξωτερική πολιτική και τη νέα συμφωνία με τις ΗΠΑ. Το ίδιο το σχέδιο νόμου κάνει σαφής σύνδεση των διαστημικών δραστηριοτήτων με την ελληνική εξωτερική πολιτική. Μια εξωτερική πολιτική όμως που εμπλέκει τη χώρα σε πολύ επικίνδυνα παιχνίδια και αποτυπώνεται πάρα πολύ καθαρά στην πρόσφατη συμφωνία, με την οποία, η Κυβέρνηση ΣΥΡΙΖΑ – ΑΝΕΛ παρέχει πάρα πολύ μεγάλη στήριξη στα επικίνδυνα σχέδια των ΗΠΑ, στην ευρύτερη περιοχή της Ανατολικής Μεσογείου και της Βαλκανικής, διεκδικώντας μάλιστα, αναβαθμισμένους ρόλους. Αυτά δε τα λέει το ΚΚΕ, τα επιβεβαιώνει ο Αμερικανός Πρέσβης όταν λέει ότι η διμερή σχέση σήμερα είναι καλύτερη από ότι ήταν εδώ και πολλές δεκαετίες, όταν οι ίδιες οι ΗΠΑ χαρακτηρίζουν την πρόσφατη επίσκεψη του Πρωθυπουργού σε αυτές, απίστευτα επιτυχημένη, με ειδική αναφορά μάλιστα, στα όσα συμφωνήθηκαν για την αναβάθμιση της βάσης στη Σούδας και τις άλλες στρατιωτικές υποδομές, που σκοπεύουν να αξιοποιήσουν οι αμερικανονατοϊκοί.

Αποδεικνύεται, κυρίες και κύριοι, για πολλοστή φορά, πόσο βάρβαρο και επικίνδυνο είναι το εκμεταλλευτικό καπιταλιστικό σύστημα και οι ιμπεριαλιστικές ενώσεις που το υπηρετούν. Κυρίες και κύριοι, το διάστημα ομολογουμένως έχει αστείρευτες δυνατότητες, που μπορούν να συμβάλουν στην ανάπτυξη μίας χώρας, στην ευημερία ενός λαού, με την προϋπόθεση βέβαια να τον υπηρετούν, όπως τα τηλεοπτικά δορυφορικά σήματα, η ενημέρωση με δεκάδες ή εκατοντάδες δορυφορικά τηλεοπτικά κανάλια που να καλύπτουν όλη τη χώρα. Αντικειμενικά όμως, στον καπιταλισμό, όπου τα μέσα παραγωγής είναι καπιταλιστική ιδιοκτησία, η εργατική τάξη είναι εμπόρευμα, το διάστημα και η χρήση των τεχνικών μέσων εμπορευματοποιούνται και δεν επιτρέπουν την αξιοποίηση της τεχνικής και των επιστημονικών επιτευγμάτων προς όφελος της λαϊκής ευημερίας, ευρύτερα της κοινωνικής προόδου.

Απόδειξη, το γεγονός ότι η Κυβέρνηση στο χθεσινό σχέδιο νόμου, που πλέον είναι νόμος, προχώρησε στην παραχώρηση έναντι μηδενικού τιμήματος, της τροχιακής θέσης στο μονοπωλιακό όμιλο, όπως προείπαμε.

Για το Κ.Κ.Ε., υπάρχει φιλολαϊκή διέξοδος, κατά συνέπεια και φιλολαϊκή αξιοποίηση των δυνατοτήτων του διαστήματος. Πολλά είναι τα παραδείγματα και η πείρα που μας διδάσκουν οι κατακτήσεις της Ένωσης Σοβιετικών Σοσιαλιστικών Δημοκρατιών για το διάστημα, την αξιοποίησή του που απελευθέρωσε σημαντικές παραγωγικές δυνάμεις και τεράστιες τεχνικές δυνατότητες. Να θυμηθούμε τον πρώτο διαστημικό σταθμό στην ιστορία της ανθρωπότητας, τον Σαλιούτ -1 το 1971, τον Γιούρι Γκαγκάριν, τον πρώτο άνθρωπο στο διάστημα, το σοβιετικό θεωρητικό, επιστημονικό και ερευνητικό έργο, που έθεσε τις βάσεις για την κατάκτηση του διαστήματος και αποδεικνύει την ανωτερότητα του σοσιαλισμού στην κοινωνική πρόοδο, που βέβαια, όλα αυτά δεν έχουν καμία σχέση, ούτε σήμερα με την ιμπεριαλιστική - καπιταλιστική βαρβαρότητα και τις μεθοδεύσεις αξιοποίησης του διαστήματος προς όφελος των μονοπωλιακών ομίλων, ούτε φυσικά το συγκεκριμένο σχέδιο νόμου που έχει φέρει η Κυβέρνηση, που μιλάει για ένα έθνος διαστημικό κ.λπ., δεν ξέρω πώς ακριβώς το αναφέρει.

Ο ριζικά διαφορετικός δρόμος ανάπτυξης που πρεσβεύει το Κ.Κ.Ε., έρχεται σε αντιδιαστολή με το Κράτος και την εξουσία των μονοπωλίων. Συνιστά, προϋποθέτει κοινωνικοποίηση των συγκεντρωμένων μέσων παραγωγής, επιστημονικό - κεντρικό σχεδιασμό, ανάπτυξη της επιστήμης και της έρευνας στη βάση της κοινωνικοποιημένης παραγωγής και την αξιοποίηση των αποτελεσμάτων της, προς όφελος του λαού. Απαιτεί, όμως, την κατάκτηση της εργατικής εξουσίας, με αξιοποίηση διεθνών συμμαχιών και αξιοποίηση των αντιθέσεων του αντιπάλου.

Με βάση, λοιπόν, όλα όσα είπαμε, το Κ.Κ.Ε. καταψηφίζει επί της αρχής και επιφυλασσόμαστε επί των άρθρων, αν και δεν νομίζουμε ότι υπάρχουν πολλές δυνατότητες να συμφωνήσουμε και επί των άρθρων, εκτός από ένα με δύο άρθρα. Θα δούμε, εν πάση περιπτώσει, στην συζήτηση κατ’ άρθρον. Ευχαριστώ.

ΣΟΦΙΑ ΒΟΥΛΤΕΨΗ*(Ομιλεί εκτός μικροφώνου):*Την Βαλεντίνα Τερέσκοβα ξέχασες.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Και τη Λάικα.

Διαβάζω τους φορείς. ΕΒΙΔΙΤΕ, si-Cluster, ο κ. Πότσης.HELLAS SAT.Ο κ. Κριμιζής, Δόκτωρ - Καθηγητής από τη NASA.Ευγενίδειο Ίδρυμα - Πλανητάριο, ο κ. Σιμοπούλος. Ο κ. Κωστόπουλος Βασίλης. Ο κ. Σαρρής Θεόδωρος. Ο κ. Μασσέλος, πρώην Πρύτανης Πανεπιστημίου Πελοποννήσου, ο οποίος δεν θα έρθει ο ίδιος, θα στείλει υπόμνημα. Ένωση Ελλήνων Φυσικών. Ο κ. Κυριακόπουλος Γεώργιος, Λέκτορας Διεθνούς Δικαίου. Εθνικό Αστεροσκοπείο, Εθνικό Μετσόβιο Πολυτεχνείο, Αριστοτέλειο Πανεπιστήμιο Θεσσαλονίκης, ΕΡΤ Α.Ε., (Ε.Ε.Τ.Τ.) Εθνική Επιτροπή Τηλεπικοινωνιών και Ταχυδρομείων. Ο κ. Καλερίδης. Η κυρία Μυλωνά Ιωάννα. Η Εταιρεία Αστρονομίας και Διαστήματος με έδρα το Βόλο. Νομίζω ότι καλύφθηκαν όλες οι προτάσεις. Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗ (Ειδικός Αγορητής των ΑΝ.ΕΛ.): Κυρίες και κύριοι συνάδελφοι, ψηφίσαμε εχθές στην Ολομέλεια, για την ανανέωση της Σύμβασης για χρήση του συστήματος δορυφόρων, υπό την επωνυμία HELLAS SAT, για 20 ακόμη χρόνια. Βλέπουμε όλοι μας με σαφήνεια την διάθεση, η χώρα μας να μην μείνει πίσω τεχνολογικά, αλλά να εξελιχθεί και να αξιοποιήσει τη δορυφορική τεχνολογία και τις καινοτόμες εφαρμογές, προς όφελος της και διάφορων νευραλγικών, αλλά και αναπτυξιακών τομέων. Ο επανακαθορισμός της Σύμβασης, λοιπόν, που κυρώθηκε χθες, συνίσταται στη δημιουργία, στην Ελληνική Επικράτεια, του συστήματος δορυφορικών επικοινωνιών, για τη διασφάλιση της παροχής εξελιγμένων τηλεπικοινωνιακών διευκολύνσεων και αναβαθμισμένων καινοτόμων και εναλλακτικών υπηρεσιών τηλεπικοινωνίας, καθώς και την εξυπηρέτηση εθνικών στρατηγικών στόχων και συμφερόντων του ελληνικού δημοσίου. Βέβαια, για την επίτευξη των ως άνω, πρέπει να προβλεφθεί ένα πλαίσιο κανόνων και προϋποθέσεων και αυτό προωθεί το συγκεκριμένο σχέδιο νόμου.

Ειδικότερα, κατά το πρώτο σκέλος, η Ελλάδα προβαίνει στην κατάρτιση Εθνικής νομοθεσίας, για την άσκηση διαστημικών δραστηριοτήτων, ενισχύοντας με αυτό τον τρόπο, τον ρόλο και την παρουσία της σε διεθνές επίπεδο, μεταξύ των χωρών που εμπλέκονται με διαστημικές δραστηριότητες. Η δε διαδικασία αδειοδότησης και καταχώρησης των διαστημικών αντικειμένων σε μητρώο αρχείο επιβάλλεται για λόγους έμπρακτης τήρησης της νομιμότητας σε διεθνές επίπεδο, όπως αξιολογείται στην Αιτιολογική Έκθεση.

Ως προς τη σύσταση, για πρώτη φορά στην Ελλάδα, ενός διαστημικού οργανισμού με συντονιστικές και αποφασιστικές αρμοδιότητες, η αναγκαιότητα είναι προφανής. Η Ελλάδα είναι από τις ελάχιστες χώρες της Ε.Ε. που δεν διαθέτει έναν αντίστοιχο φορέα, προκειμένου να αξιοποιεί εμπορικά, επιστημονικά και ερευνητικά τα δικαιώματά της σε διαστημικό φάσμα, καθώς και την πληθώρα ερευνητικών και επιστημονικών εφαρμογών και πόρων που διαθέτουν οι ευρωπαϊκοί και διεθνείς οργανισμοί. Γι’ αυτό και συνίσταται ανώνυμη εταιρεία με την επωνυμία «Ελληνικός Διαστημικός Οργανισμός Α.Ε.» και προσδιορίζεται ο σκοπός της συνιστάμενης εταιρείας, για την αξιοποίηση των δικαιωμάτων του Ελληνικού Δημοσίου σε δορυφορικά και διαστημικά αντικείμενα, για παροχή της προβλεπόμενης συνδρομής προς το Δημόσιο αναφορικά με δορυφορικά και διαστημικά θέματα, συμμετοχή σε ευρωπαϊκούς και διεθνείς οργανισμούς, σχεδίαση σχετικών προγραμμάτων, ανάπτυξη συνεργασιών, ανταλλαγή γνώσης και λοιπά.

Επίσης, στο σημείο αυτό, να αναφέρουμε ότι, για θέματα Εθνικής ασφάλειας προβλέπεται η διατήρηση διοικητικής και επιχειρησιακής αυτονομίας του Υπουργείου Εθνικής Άμυνας σε σχέση με την εταιρεία, όσον αφορά τα διαστημικά προγράμματα και εφαρμογές που εξυπηρετούν την Εθνική άμυνα.

Μεταξύ άλλων, για την εταιρεία ρυθμίζονται τα προφανή θέματα εσωτερικής λειτουργίας, ασφάλειας και διαβάθμισης προσωπικού, προστασίας προσωπικών δεδομένων και απόρρητων πληροφοριών, καθώς και ελέγχου της εταιρείας και λοιπές διατάξεις.

Σε αυτό το σημείο, κ. Υπουργέ, οι Ανεξάρτητοι Έλληνες προτείνουμε την αύξηση των μελών του Δ.Σ. από εφτά σε εννέα, για προφανείς λόγους. Την προσθήκη ενός μέλους, που θα προέρχεται από το Υπουργείο Εθνικής Άμυνας, διότι εμπλέκεται και το Υπουργείο στις δραστηριότητες, όσον αφορά τον δορυφόρο κ.λπ., αλλά και την προσθήκη ενός ακόμη ατόμου από την Ψηφιακή Πολιτική.

Οι νέες τεχνολογίες θα φέρουν σημαντική βελτίωση στην καθημερινότητα των πολιτών, καθώς θα καλύπτουν με συνέπεια τις ιδιαίτερες ανάγκες απομακρυσμένων περιοχών, με ευρύτερη κάλυψη του δικτύου, ενώ, όσον αφορά τον πρωτογενή τομέα, η περαιτέρω χρήση ψηφιακών εφαρμογών στη γεωργία, θα βελτιστοποιήσει την παραγωγή, άρα την τοπική και εθνική οικονομία.

Κυρίες και κύριοι συνάδελφοι, η έδρα, οι εγκαταστάσεις, δηλαδή, οι επίγειοι σταθμοί, κεραίες τηλεμετρίας κ.λπ., στελέχωση και εργασίες, γίνονται στην Ελληνική Επικράτεια, στο Κορωπί, εξασφαλίζοντας κάλυψη δορυφορικών τηλεπικοινωνιακών αναγκών του Δημοσίου και των υπηρεσιών του. Το σχέδιο νόμου ενισχύει, οργανώνει και διασφαλίζει την παρουσία μας στο διάστημα, καθώς και την επέκταση σχετικών δραστηριοτήτων και οι Ανεξάρτητοι Έλληνες το στηρίζουμε. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι Βουλευτές, υπάρχει μία πρόταση από Βουλευτές της επαρχίας, η συνεδρίαση για την κατ’ άρθρο συζήτηση που είχαμε πει να γίνει την Παρασκευή στη 13.00 το μεσημέρι, να προγραμματιστεί για αύριο στις 12.00 το μεσημέρι, με τις όποιες δυσκολίες θα υπάρχουν λόγω των κυκλοφοριακών ρυθμίσεων. Συμφωνείτε;

ΠΟΛΛΟΙ ΒΟΥΛΕΥΤΕΣ: Ναι, ναι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Οι Επιτροπές συμφώνησαν στην αλλαγή της ώρας. Οπότε, θα έχουμε την κατ’ άρθρο συζήτηση αύριο στις 12.00 το μεσημέρι.

Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κυρία Πρόεδρε και χρόνια πολλά, κ. Υπουργέ για την ονομαστική σας εορτή.

Η ιδέα πώς ο άνθρωπος θα μπορούσε μία ημέρα να πετάει από το ένα άκρο της γης στο άλλο, καθώς και η σκέψη πώς κάποτε θα ήταν εφικτός ένας περίπατος στο Διάστημα, αποτελούσαν για πολλούς -και όχι στο μακρινό παρελθόν- απόδειξη τρέλας και για κάποιους άλλους, πολύ λιγότερους, ένα κίνητρο για να προσπαθήσουν να ξεπεράσουν τους περιορισμούς που επιβάλλουν η βαρύτητα και η φύση των πραγμάτων.

Αυτές οι διαφορετικές ιδέες, τελικά, κατάφεραν και ενέπνευσαν την ανθρωπότητα και την οδήγησαν σε μεγάλες ανακαλύψεις και σε σπουδαίες εφευρέσεις, που άλλαξαν, ριζικά, την καθημερινότητα των πολιτών και «ατσάλωσαν» την ανθρώπινη θέληση για πρόοδο.

Αν σκεφτούμε πώς ο Δαίδαλος και ο Ίκαρος ήταν εκείνοι που ενέπνευσαν όλους όσους πίστεψαν, πώς θα μπορούσαν να νικήσουν τη βαρύτητα, τότε η διαπίστωση πώς η Ελλάδα είναι η τελευταία από τις ευρωπαϊκές χώρες που δεν έχει, καν, Διαστημικό Οργανισμό, αποκτά μία ειρωνική διάσταση, ενώ καταδεικνύει το μέγεθος της κατασπατάλησης των δυνατοτήτων μας, ως έθνος.

Κυρίες και κύριοι συνάδελφοι, η Ελλάδα και πρέπει και μπορεί να συμμετέχει ισότιμα στην πανανθρώπινη προσπάθεια, να αξιοποιήσουμε τις νέες τεχνολογίες, με σκοπό τη βελτίωση της κοινωνίας μας, καθώς και του επιπέδου διαβίωσης της καθημερινότητάς μας. Ίσως, μία ημέρα να ταξιδέψουμε, αλλά και να αποικήσουμε στο διάστημα.

Υπήρξαμε λαός πρωτοπόρων και εξερευνητών, επιστημόνων και εφευρετών. Αυτό που συζητάμε σήμερα, επί της αρχής, μάς βρίσκει σύμφωνους. Το θέμα που συζητάμε, επί της αρχής, γιατί σε ό,τι αφορά στην αρχή του παρόντος νομοσχεδίου, όπως και περιγράφεται μέσα από τις διατάξεις του, θα κρατήσουμε τις επιφυλάξεις μας, περιμένοντας να ακούσουμε τους φορείς, τους οποίους και φέρνουμε, άρον άρον, σήμερα και δεν κατανοούμε γιατί τους φέρνουμε σήμερα στις 16.00 το μεσημέρι.

Έχουν κενά αυτές οι διατάξεις. Για παράδειγμα, στο επταμελές, το οποίο προβλέπεται μέσα, αλλά δεν περιλαμβάνεται - και πολύ σωστά το είπε και ο Εισηγητής των Ανεξάρτητων Ελλήνων - εκπρόσωπος του Υπουργείου Εθνικής Άμυνας. Δεν μπορούμε να κατανοήσουμε, γιατί δεν έχει περιληφθεί εκπρόσωπος του Υπουργείου Άμυνας.

Η Ελλάδα δικαιούται της ευκαιρίας να προσπαθήσει. Οι Έλληνες είναι ελεύθεροι και έχουν το δικαίωμα να διεκδικήσουν την ισότιμη συμμετοχή τους στο αύριο της ανθρωπότητας. Οι διαστημικές δραστηριότητες, τις οποίες με το παρόν νομοσχέδιο επιχειρεί η Κυβέρνηση να θέσει σε ένα συνεκτικό και λειτουργικό πλαίσιο, δεν είναι σημαντικές μόνο για την ανάπτυξη και τη βιωσιμότητα της οικονομίας μας, αλλά είναι πολύτιμες για τη διαχείριση ενός άλλο αγαθού, που σήμερα βρίσκεται, πάλι, σε κίνδυνο. Μιλάμε για το αγαθό της ειρήνης.

Το Διάστημα, λοιπόν, και η ανθρώπινη δραστηριότητα σε αυτό παραμένουν, μέχρι και σήμερα, «πηγή» έμπνευσης και ακλόνητο επιχείρημα για όλους όσους πιστεύουν, πως η πορεία μας προς την έξοδο από τη γη είναι, ταυτόχρονα, και η πορεία προς τη συνειδητοποίηση πως είμαστε μέρος ενός συνόλου.

Έχει πολιτικές και φιλοσοφικές διαστάσεις η πορεία μας στο Διάστημα. Εξ ορισμού, λοιπόν, οφείλουμε ως Έλληνες να είμαστε παρόντες. Καταφέρνει το παρόν νομοσχέδιο να διασφαλίσει την ελληνική παρουσία στο Διάστημα; Επιτυγχάνεται η δημιουργία ενός γόνιμου και βιώσιμου περιβάλλοντος, εντός του οποίου θα μπορέσουμε να έχουμε βάσιμες ελπίδες, πώς θα αναπτυχθούν προστατευόμενες, εκείνες οι πρωτοβουλίες που θα ενισχύσουν αυτή την παρουσία;

Ο επιστημονικός κόσμος είναι θετικός. Η Ελλάδα το χρειάζεται. Οι προτεινόμενες διατάξεις είναι αρκετές; Είναι επαρκείς; Θα τις συζητήσουμε τις λεπτομέρειες στις επόμενες συνεδριάσεις. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ολοκληρώθηκαν οι τοποθετήσεις των Εισηγητών και των Ειδικών Αγορητών και θα συνεχίσουμε με τις τοποθετήσεις των συναδέλφων.

Τον λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Θα ήθελα να κάνω μερικές παρατηρήσεις. Εδώ μας σήκωσαν κεφάλι οι ναζιστές και οι φασίστες για να πάρουμε τον Ερντογάν στο σπίτι μας, μιλάνε οι άνθρωποι που έχουν βάψει τα χέρια τους με αίμα. Από την άλλη πλευρά, μιλάνε και οι άλλοι, οι οποίοι είχαν δημόσιες συχνότητες και τις πουλούσαν σε offshore εταιρίες. Να μιλάμε με σύνεση, όταν παίρνουμε το λόγο.

Η τρίτη παρατήρηση, αφορά στα σχόλια ότι θα κάνουμε έναν οργανισμό όπου θα βάλουμε τους Συριζέους. Κύριε Υπουργέ, πολύ ωραία, να το κάνουμε, διότι δεν έχουμε στελέχη, να βρούμε και άλλα στελέχη. Πόσα στελέχη να έχει αυτός ο ΣΥΡΙΖΑ; Όλο βάζει, βάζει. Πόσους να βάλει ακόμη; Κύριε Υπουργέ, παρακαλώ κάνετε έτσι το νομοσχέδιο, ώστε πραγματικά να μπαίνουν Συριζέοι. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Καραναστάσης.

ΑΠΟΣΤΟΛΟΣ ΚΑΡΑΝΑΣΤΑΣΗΣ: Η σύσταση του Ελληνικού Διαστημικού Οργανισμού είναι μια καινοτομία που πραγματικά θα έπρεπε να έχει έρθει από παλαιότερα. Είναι σίγουρο ότι έγιναν πάρα πολλές προσπάθειες παλαιότερα και απέτυχαν. Νομίζω ότι έχουμε υποχρέωση όλα τα κόμματα να στηρίξουμε αυτή την προσπάθεια που γίνεται και το λέω αυτό, γιατί αντιλήφθηκα ότι δεν υπάρχει ούτε ένας που να μην συμφωνεί στην δημιουργία του Ελληνικού Διαστημικού Οργανισμού.

Όπως διαφάνηκε δεν υπάρχει μια εθνική στρατηγική, έτσι προέχει να δημιουργηθεί μια μακροχρόνια εθνική στρατηγική, στην οποία θα συμφωνήσουμε όλοι και η οποία πρέπει να υπηρετηθεί σε βάθος χρόνου. Νομίζω ότι αυτό είναι πάρα πολύ σημαντικό. Από κει και πέρα, πρέπει να αξιοποιηθούν σωστά οι πόροι που υπάρχουν, γιατί ξέρουμε ότι υπάρχει μια πολυδιάσπαση πόρων. Αυτή τη στιγμή, πάρα πολλοί φορείς ασχολούνται με την διαστημική τεχνολογία, κάνουν χρήση των δεδομένων αυτών και ως εκ τούτου, θα πρέπει να βρεθεί ένας τρόπος έτσι ώστε, να υπάρχουν συνέργειες και να μπορέσουμε να αξιοποιήσουμε και να ωφεληθούμε, σαν εθνική στρατηγική, από αυτή την προσπάθεια. Φυσικά, η δική μου εκτίμηση είναι ότι πρέπει να υπάρξει η στήριξη του Ελληνικού Διαστημικού Οργανισμού και αυτό, θα φανεί μέσα από τις συζητήσεις που γίνονται, αλλά και με τον τρόπο, που έχει το Υπουργείο αυτή τη στιγμή στο μυαλό του, με τον οποίο θα γίνει η σύσταση του Δ.Σ.. Είναι βέβαιο ότι μέσα από αυτό που είδα, εκτιμώ και αναφέρθηκε από κάποιο συνάδελφό των ΑΝΕΛ, τον κ. Λαζαρίδη, ότι υπάρχει ένα θέμα, μέσα σε αυτή τη δραστηριότητα που υπάρχει συμμετέχει πάρα πολύ και έχει πολύ σημαντικό ρόλο το Υπουργείο Εθνικής Άμυνας, εκτιμώ ότι θα έπρεπε να υπάρχει μέσα στο διοικητικό του συμβούλιο και ένας εκπρόσωπος του υπουργείου αυτού. Από κει και πέρα, πώς θα διαμορφωθεί μετά ο αριθμός στο ΔΣ, είναι μια κουβέντα που μπορεί αυτές τις μέρες να λυθεί.

Ακούστηκε ότι γίνεται μια προσπάθεια εκ μέρους του Υπουργού να ελέγξει έναν οργανισμό, ο οποίος θα είναι για πολλά χρόνια. Νομίζω ότι είναι κουτό να πιστεύουμε ότι δημιουργείται ένας οργανισμός, γιατί αυτή τη στιγμή θέλει ο κ. Παππάς να ελέγξει έναν οργανισμό, ο οποίος γίνεται και ο οποίος, θα έχει ένα πάρα πολύ σημαντικό μέλλον. Η γνώμη μου είναι ότι θα πρέπει μέσα από αυτή την διαδικασία, να αναδειχθούν οι συνεργασίες που πρέπει να υπάρχουν, να αξιοποιηθεί η αριστεία αυτών των ανθρώπων, που θα συμμετέχουν σε αυτή τη διαδικασία, να γίνουν με διαφάνεια και φυσικά, με εξωστρέφεια. Η προσπάθεια που κάνει αυτή τη στιγμή το Υπουργείο και ο Υπουργός είναι πάρα πολύ σημαντική και πιστεύω ότι εάν στηριχθεί από όλους τους φορείς και υπάρξουν αυτές οι συνέργειες, θα είναι προς όφελος ενός τομέα που δίνει πολλές θέσεις εργασίας αυτή τη στιγμή, που δεν έχουμε στρατηγική και εκτιμώ ότι θα έχει ένα πολύ σημαντικό μέλλον. Θα υπάρχουν πολλές άλλες επιχειρήσεις, καθώς και πάρα πολλά άτομα, τα οποία θα «αναγκαστούν» να επιστρέψουν, επιστήμονες, που αυτή τη στιγμή δραστηριοποιούνται στο εξωτερικό και οι οποίοι, θα μπορούν να επιστρέψουν στη χώρα μας.

Άρα, λοιπόν, πιστεύω ότι αυτή η προσπάθεια η οποία γίνεται, είναι πάρα πολύ σημαντική κι έχω την εκτίμηση ότι πρέπει, να στηριχθεί και απ’ όλες τις άλλες παρατάξεις.

Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Υπάρχει άλλος που θέλει να τοποθετηθεί; Όχι.

Ολοκληρώθηκε η πρώτη συνεδρίαση επί της αρχής για το νομοσχέδιο του Υπουργείου Ψηφιακής Πολιτικής, Τηλεπικοινωνιών, Ενημέρωσης «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις».

Καλό απόγευμα και στις 16:00` πάλι στην αίθουσα 223, θα συνεδριάσουμε για την ακρόαση φορέων.

Στο σημείο αυτό έγινε η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή του Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Τζούφη Μερόπη, Γάκης Δημήτρης, Γκιόλας Γιάννης, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Σαρακιώτης Γιάννης, Τζαμακλής Χαρίλαος, Τσόγκας Γιώργος, Ψυχογιός Γιώργος, Ασημακοπούλου Άννα – Μισέλ, Βούλτεψη Σοφία, Συντυχάκης Εμμανουήλ, Σαρίδης Ιωάννης, και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βράντζα Παναγιώτα, Γκαρά Αναστασία, Δημαράς Γιώργος, Καματερός Ηλίας, Καραγιάννης Γιάννης, Καραναστάσης Απόστολος, Κάτσης Μάριος, Καφαντάρη Χαρά, Παπαδόπουλος Νίκος, Ριζούλης Ανδρέας, Σιμορέλης Χρήστος, Σπαρτινός Κώστας, Συρμαλένιος Νίκος, Αρβανιτίδης Γεώργιος, και Λαζαρίδης Γεώργιος.

Τέλος και περί ώρα 11.40΄ λύθηκε η συνεδρίαση.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΧΑΡΑ ΚΑΦΑΝΤΑΡΗ**

**ΠΡΟΕΔΡΟΣ ΤΗΣ ΔΙΑΡΚOYΣ ΕΠΙΤΡΟΠΗΣ ΠΑΡΑΓΩΓΗΣ ΚΑΙ ΕΜΠΟΡΙΟΥ**